Politik dalam pelantikan hakim di Malaysia

Perlembagaan Persekutuan memperuntukkan bahawa ketua hakim negara (KHN), presiden Mahkamah Rayuan (PMR), hakim besar Malaya (HBM), hakim besar (Sabah dan Sarawak), hakim-hakim Mahkamah Persekutuan, Mahkamah Rayuan dan Mahkamah Tinggi hendaklah dilantik oleh Yang di-Pertuan Agong (YDPA), yang bertindak atas nasihat perdana menteri (PM), selepas berunding  dengan Majlis Raja-Raja (MRR).
Pada fahaman saya, peruntukan itu memberi budi bicara kepada PM untuk memilih siapa yang dikehendakinya untuk memenuhi sesuatu jawatan hakim itu. Beliau cuma dikehendaki berunding (consult) dengan orang-orang dan institusi yang disebut dalam Perlembagaan.
Pada 2009, semasa Abdullah Ahmad Badawi menjadi PM, Akta Suruhanjaya Pelantikan Kehakiman 2009 (Akta 695) telah diadakan.
Ringkasnya, Suruhanjaya Pelantikan Kehakiman (SPK) diadakan “untuk mendukung kebebasan berterusan badan kehakiman” yang dipertanggungjawabkan sepenuhnya kepada PM. Tugas SPK adalah untuk menerima permohonan orang yang berkelayakan bagi mengisi jawatan-jawatan hakim di semua peringkat mahkamah atasan.
SPK akan bermesyuarat dan memilih calon yang sesuai mengikut kriteria yang ditetapkan oleh akta itu. Nama calon yang dipilih bagi sesuatu jawatan itu akan dikemukakan kepada PM untuk pertimbangannya.
Jika beliau tidak bersetuju, beliau boleh meminta dua nama lagi bagi setiap kekosongan. Nampaknya, bagi setiap kekosongan, beliau mestilah memilih salah seorang daripada tiga nama yang dikemukakan oleh SPK.
Selepas itu, beliau dikehendaki berunding dengan orang-orang dan Majlis Raja-Raja (MRR) seperti yang ditetapkan oleh Perlembagaan. Perlu diingati beliau tidak diperlukan mendapat persetujuan mereka (termasuk MRR. Selepas membuat pilihannya, beliau hendaklah menasihati YDPA untuk melantik orang yang dipilihnya. YDPA tiada pilihan dalam hal ini.)
Perhatikan, PM tidak lagi bebas memilih siapa sahaja yang disukainya. Beliau hanya boleh memilih salah seorang daripada tiga orang yang dipilih oleh SPK.
Akta 695 juga tidak menyebut PM boleh memberi nama-nama calon yang dikehendakinya kepada SPK untuk dipilih oleh SPK dan mengemukakan balik kepadanya “untuk disyorkan bagi pelantikan ke jawatan yang berkenaan”.
Sehingga pelantikan Raja Azlan Shah, walaupun pada masa itu PM mempunyai kebebasan memilih siapa sahaja yang layak mengikut Perkara 123 Perlembagaan, pelantikan ke jawatan KHN dilakukan mengikut kekananan (seniority).
Walaupun Abdul Hamid Omar lebih lama menjadi hakim dari Mohd Salleh Abas, dalam perkhidmatan kehakiman dan perundangan, Salleh adalah lebih kanan. Beliau tidak dilantik menjadi hakim kerana perkhidmatan beliau diperlukan dalam perkhidmatan itu. Pada masa itu beliau adalah de facto pendakwa raya.
Maka, untuk berlaku adil kepada beliau, bagi menggantikan Raja Azlan Shah apabila Mohamed Suffian Hashim bersara, Salleh dilantik terus ke Mahkamah Persekutuan mendahului Hamid. Apabila jawatan HBM menjadi kosong, beliau terus dilantik menjadi HBM. Maka, pelantikannya mendahului Hamid bukanlan satu percaturan politik.
Sebaliknya, apa yang berlaku beberapa tahun kemudian iaitu penyingkiran Salleh dan pelantikan Hamid sebagai KHN adalah percaturan politik pertama dan paling serius hingga ke hari ini.
Hal seperti ini tidak berlaku semasa zaman Tunku Abdul Rahman, Abdul Razak dan Hussein Onn menjadi perdana menteri, mungkin kerana tiga sebab.
Pertama, ketiga-tiga mereka adalah peguam kelulusan Inns of Court England. Mereka lebih tahu dan lebih menghormati doktrin pemisahan kuasa (separation of powers) antara eksekutif dan badan kehakiman.
Kedua, keadaan politik Umno pada masa itu lebih stabil dan ketiga-tiga mereka tidak terlalu takut terlepas jawatan presiden Umno dan PM.
Ketiga, watak Dr Mahathir Mohamad dan fakta beliau menjadi PM terlalu lama. Latar belakang beliau berlainan daripada ketiga-tiga PM terdahulu daripadanya.
Sifat yang ada pada tiga PM terdahulu itu terdapat juga pada Abdullah. Cadangan demi cadangannya ditentang oleh Raja Azlan, akhirnya Abdullah mengalah dan menerima saya.
Mungkin faktor “orang kampung saya” dan “I know the man" memain peranan.
Faktor beliau menjadi PM yang lama itu memberi lebih keyakinan kepadanya untuk membuat apa yang beliau mahu.
Apa pun, Dr Mahathir adalah PM pertama yang mempolitikkan pelantikan KHN. Ia bermula dengan penyingkiran Salleh kerana beliau takut kalah kes mengenai pemilihan beliau sebagai presiden Umno jika Salleh mempengerusikan persidangan Mahkamah Agung (pada masa itu).
Dalam peristiwa itu, Hamid telah dilantik menjadi pengerusi suruhanjaya yang ditubuh untuk membicarakan Salleh. Hamid pada masa itu adalah HBM, hakim paling kanan selepas Salleh.
Ertinya, jika suruhanjaya itu mendapati Salleh bersalah dan menamatkan perkhidmatannya, dari segi kekananan Hamid adalah penggantinya.
Maka, pelantikan Hamid sebagai pengerusi suruhanjaya itu adalah percanggahan kepentingan (conflict of interest) yang amat nyata.
Sebab itulah orang ramai tidak senang dengan pelantikan Hamid itu dan mendesak beliau menarik diri. Beliau enggan sambil memberi alasan beliau dilantik oleh YDPA! (Tidak disebut pula siapa yang menasihat baginda). Akhirnya, apa yang ditakutkan akan berlaku itu pun berlakulah dan Hamid pun menggantikan Salleh sebagai KHN.
Selepas Hamid bersara, Eusof Chin dilantik menjadi KHN. Beliau telah melangkau Mohd Azmi Kamaruddin dan Harun Hashim, yang juga lebih kanan daripadanya sebagai hakim Mahkamah Tinggi. Mereka telah dilangkau sekali lagi oleh Lamin Mohd Yunus dan Wan Adnan Ismail yang dilantik menjadi PMR dan oleh Anuar Zainal Abidin yang dilantik menjadi HBM.
Sayugia diingati Azmi adalah seorang daripada lima orang hakim yang bersidang di Mahkamah Agung dan mengeluarkan perintah yang menyebabkan mereka digantung tugas oleh Yang di-Pertuan Agong, semestinya atas nasihat Dr Mahathir.
Harun Hashim pula kerap mengeluarkan perintah semakan kehakiman (judicial review) terhadap eksekutif dan membuat keputusan bahawa Umno adalah sebuah pertubuhan haram.
Eusof Chin digantikan oleh Mohamed Dzaidin Abdullah. Pelantikan Dzaidin juga menarik. Namanya diumumkan selepas mesyuarat Majlis Raja-Raja (MRR).
Tindakan MRR yang seolah-olah menggambarkan MRR yang menentukannya boleh dipersoalkan.
Selepas itu Dr Mahathir dapat memilih orangnya semula. Sebagai pengganti Dzaidin beliau melantik orang Kedah, Ahmad Fairuz Sheikh Abdul Halim. Pelantikan beliau melangkau Abdul Malik Ahmad, Siti Norma Yaacob dan Haidar Md Noor.
Dr Mahathir telah bersara semasa Ahmad Fairuz menjadi KHN. Beliau digantikan oleh Abdullah Badawi yang selalu merujuk kepada saya sebagai “orang kampung” beliau.
Sebenarnya, bapa Abdullah, Ahmad Badawi adalah salah seorang penjamin biasiswa saya untuk belajar undang-undang di University of Singapore.
Pada masa itu saya adalah hakim paling kanan selepas Fairuz. Tetapi, kepada Umno, saya mempunyai dosa yang sangat besar dan tidak boleh dimaafkan: Saya telah melepas dan membebaskan Anwar Ibrahim dalam kes liwatnya yang pertama.
Orang politik tidak membaca alasan penghakiman dan tidak mempedulikan apakah keterangan yang dikemukakan di mahkamah.
Kepada mereka, kamu melepas dan membebaskan musuh politik kami, kamu orangnya. Saya terus dicop sebagai “orang Anwar” dan disenarai hitam daripada menjadi KHN.
Ini ditambah pula dengan Fairuz yang mahu diberi sambungan selama enam bulan seperti yang dibolehkan oleh Perlembagaan.
Itu haknya, tetapi janganlah memburuk-burukkan nama saya supaya saya diketepikan untuk memberi peluang kepadanya untuk disambung.
Untuk mengelak saya menjadi KHN, mula-mula Hashim Yusoff, seorang hakim Mahkamah Persekutuan yang junior telah dipilih.
Rahsia itu bocor dan Majlis Peguam membocorkan pula rahsia beliau mempunyai lebih dari 30 alasan penghakiman yang tertunggak.
Saya difahamkan, bahawa percubaan Abdullah untuk mengisi jawatan itu dengan Zaki Azmi juga tidak dipersetujui Sultan Azlan Shah.
Jika betul, memang boleh dihujahkan bahawa, mengikut Perlembagaan, Sultan Azlan Shah tidak berhak menentang kehendak PM itu.
Tetapi, sebagai mantan KHN, beliau mempertahankan faktor kekananan yang sentiasa dihormati hingga kepada pelantikan beliau sendiri, apatah lagi apabila hakim berkenaan hendak dilangkau semata-mata kerana beliau memberi satu penghakiman yang tidak memihak kepada parti PM.
Kemudian, terbit pula video VK Lingam (“Correct. Correct, Correct”) mengenai percakapannya dengan seorang yang dikatakan berjawatan tinggi dalam badan kehakiman berkenaan pelantikan hakim-hakim.
Suruhanjaya penyiasatan ditubuh untuk menyiasatnya. Suruhanjaya itu mengesahkan bahawa suara di sebelah lagi adalah suara Fairuz, KHN.
Beliau bertanya kepada  VK Lingam yang rapat dengan Dr Mahathir, siapa telah dipersetujui oleh Dr Mahathir untuk menjadi hakim di pelbagai peringkat.
Bayangkan seorang peguam mengetahui rahsia pelantikan hakim, KHN bertanya beliau mengenai perkembangan terakhir, tidak hairan jika beliau meminta pertolongannya untuk meminta sesuatu daripada PM.
Penemuan suruhanjaya itu menghancurkan peluang Fairuz untuk diberi sambungan enam bulan itu.
Tetapi, suatu petang, saya berada di pejabat. Saya menerima panggilan daripada pendaftar syarikat yang pernah bekerja sebagai junior officer saya, dan, sebagai timbalan pendakwa raya, mendakwa di hadapan saya semasa saya menjadi hakim Mahkamah Tinggi, di Pulau Pinang.
Beliau berkata, “I have been asked to go and see you (don’t ask me by whom) and ask you one question and get the answer straight from your mouth.”
“Come”, saya menjawab.
Apabila beliau tiba, beliau terus bertanya, “Is it true that you were the one who arranged for Judge Hishamuddin to hear the ISA case in which he granted damages of RM1 million?”
Saya menyoal beliau kembali: “Is it the function of a Federal Court Judge to fix cases for hearing by High Court Judges?”
Beliau menjawab: “No.”
Saya menyoal beliau: “Haven’t you got the answer?”
Beliau tersenyum dan beredar. Saya termenung sambil terfikir, sampai begitu sekali orang hendak cari salah saya.
Sehari dua kemudian, lebih kurang jam 9.30 pagi saya menerima panggilan telefon daripada ketua setiausaha sulit Abdullah mengatakan PM hendak berjumpa dengan saya di pejabatnya. Itulah kali pertama saya menerima panggilan telefon dari pejabat PM dan hari itulah kali pertama saya pergi ke pejabatnya.
Apabila saya masuk, Abdullah tidak senyum pun kepada saya. Beliau kelihatan serius.
Apabila kami duduk, beliau terus berkata, “Dengar kata you orang Anwar”. Saya menjawab, “You tahu dak pada hari pertama  rayuan itu didengar, Anwar tak mahu saya membicara kesnya sebab dia ingat I orang you. Orang kata I orang Raja Azlan, tapi depa tak tahu Raja Azlan murka pada I kerana I tak pi mengadap. Sampai dia kata 'Dah besar, tak ada jemputan diraja tak datang'”.
"I jawab I tak mahu hang around the istana sebab I tak mahu orang kata I nak minta favours. I duduk di Pulau Pinang sembilan tahun. Tiap-tiap tahun, hari raya, I ada di kampung. Sekali pun I tak pi rumah terbuka you sebab I tak mahu orang kata I melobi untuk naik pangkat…”
Sampai di situ beliau menepuk paha saya dan berkata “OK. I believe you. I am offering the post of president of the Court of Appeal to you. I will tell Umno, I know the man.”
Maka saya pun dilantik menjadi PMR dan sebulan kemudian dilantik menjadi KHN, tarikh lantikan itu dikebelakangkan ke tarikh saya dilantik menjadi PMR. Apabila genap umur saya 66 tahun, perkhidmatan saya disambung enam bulan lagi seperti yang dibolehkan oleh Perlembagaan. Apabila Allah Ta’ala menghendaki sesuatu perkara itu berlaku, maka berlakulah ia.
Saya merasa pelik, semasa Abdullah menjadi PM, beliau tidak mahu saya menjadi PMR (dan KHN), tetapi setelah kami bersara dan saya sakit, tanpa diundang dan diduga, beliau menziarah saya sebanyak empat kali, dua kali di rumah dan dua kali di hospital.
Beliau pergi ke hospital tanpa memberitahu kakitangan hospital. Saya memanglah tidak tahu. Kali pertama beliau menziarah saya di hospital (Putrajaya) beliau berkata “I didn’t know you had suffered so much.”
Kali akhir beliau menziarah saya, mungkin dalam tahun 2015, adalah di rumah saya. Saya perhatikan beliau tidak banyak bercakap. Walau bagaimanapun ada sekali beliau respons kepada percakapan saya.
Saya menceritakan, di satu majlis saya memulakan ucapan saya dengan berkata, “Saya telah menjalani enam pembedahan, semuanya dari tengkok ke bawah. Insya Allah, apa yang ada di atas dari tengkok masih original”.
Beliau mencelah “Boleh gelak lagi.” Itu menunjukkan, pada masa itu, beliau masih faham jenaka saya.
Pelantikan Zaki mengganti saya memang telah diduga. Beliau adalah PMR pada masa itu, jawatan terkanan selepas KHN.
Kasihan kepada Alauddin Mohd Sheriff yang tidak pernah tidak bersetuju dengan sesiapa. Beliau kerugian sekali lagi apabila beliau diminta mengambil persaraan awal untuk membolehkan Arifin Zakaria mengganti Zaki. Tetapi, ini bukan hasil dari campur tangan ahli politik.
Md Raus Sharif hanya beberapa bulan muda dari Arifin. Apabila Arifin dilantik menjadi KHN, peluang beliau menjawat jawatan itu adalah tipis. Pelantikan Arifin adalah mengikut kekananan. Secara peribadi, saya cuma mengharapkan Arifin tidak akan meminta penyambungan selama enam bulan itu dan memberikannya kepada Md Raus. Tetapi, sambungan enam bulan itu diberi kepada Arifin, maka tempoh yang tinggal hanyalah beberapa bulan bagi Md Raus menjadi KHN.
Apabila tempoh itu tamat beliau dilantik menjadi hakim tambahan Mahkamah Persekutuan selama tiga tahun sekali gus terus menjadi KHN. (Sila lihat “Keperlembagaan Pelantikan Semula Ketua Hakim Negara Selepas Umur 66 Tahun Enam Bulan” (06 05 2017) dan lain-lain).
Pilihan Raya Umum ke-14 pada 9 Mei 2018 memberi kemenangan kepada Pakatan Harapan (PH) dan Dr Mahathir kembali semula menjadi PM, kali ini PM kerajaan PH. Dalam hanya beberapa bulan, beliau mengulangi apa yang dilakukannya terhadap Salleh dengan menghendaki Md Raus meletak jawatan, kali ini ditambah seorang lagi, HBM.
Ia diikuti dengan pelantikan Richard Malanjum, satu pelantikan politik bagi memenuhi tuntutan parti-parti politik dalam kerajaan PH, terutama sekali dari Sabah dan Sarawak.
Kita tidak tahu apa yang sebenarnya berlaku berkenaan pelantikan Richard dan selepas itu, tetapi, Tommy Thomas, peguam negara PH, ada mencerita dalam bukunya. “My Story: Judiciary in the Wilderness.” Buat masa ini, memadailah saya memetik apa yang ditulisnya dan memberi komen saya.
Katanya:
“Satu-satunya calon untuk kedudukan kosong ketua hakim negara ialah Richard Malanjum, ketua hakim Sabah dan Sarawak. Ketua Hakim Negara Malanjum bukan sahaja hakim paling kanan di Mahkamah Persekutuan, beliau juga yang paling bijak dan berkebolehan. Atas merit, dia sepatutnya dilantik bertahun-tahun sebelumnya. Tetapi Arifin dan Raus dilantik sebagai ketua hakim negara…
"Saya terkejut gembira semasa perbincangan saya dengan perdana menteri mengenai pengganti Ketua Hakim Negara Raus, apabila beliau menyebut Richard. Tun telah mendengar perkara yang baik tentang Richard. Kami juga bersetuju dengan tiga pelantikan lain yang disebabkan oleh persaraan Raus dan Zulkefli. Maarop dinaikkan pangkat daripada hakim besar Malaya kepada presiden Mahkamah Rayuan, Zaharah Ibrahim menjadi hakim besar Malaya dan David Wong Dak Wah, hakim besar Sabah dan Sarawak." (Halaman 338).
"Perdana menteri dan saya berbincang untuk mengisi empat jawatan itu kerana semua penyandang akan bersara dalam tempoh setahun antara satu sama lain. Mahkamah tertinggi secara semula jadi akan menjadi punca pelantikan tersebut….Kekananan tidak relevan. Kriteria kami adalah integriti, kecekapan, kelakuan, kebebasan dan rekod prestasi yang terbukti dalam penghakiman bertulis….
"Dipersetujui hanya seorang calon yang memenuhi ujian: hakim Tengku Maimun Tuan Mat. Saya berkongsi dengan perdana menteri pengalaman saya ketika hadir di hadapan beliau sebagai pesuruhjaya kehakiman dan hakim Mahkamah Tinggi, dan seterusnya, di Mahkamah Rayuan dan Mahkamah Persekutuan. Hakim Rohana Yusuf adalah calon yang menonjol untuk presiden Mahkamah Rayuan. Hakim Abang Iskandar Abang Hashim pada dasarnya adalah satu-satunya pencabar jawatan ketua hakim Sabah dan Sarawak. Hakim Azahar Mohamed dipilih sebagai hakim besar Malaya. Tun gembira kerana dua lantikan paling kanan adalah wanita, sambil berseloroh berkata PAS tidak akan membantah... Akhirnya, dipersetujui bahawa keempat-empat nama itu akan dikemukakan bersama oleh Tun ke Majlis Raja-Raja, walaupun pelantikan mereka akan berperingkat-peringkat..."(Halaman 342).
"…Majlis Raja-Raja meluluskan pemilihan perdana menteri…" (Halaman 342).
"…Saya membuat kunjungan hormat kepada Ketua Hakim Negara Tengku Maimun tidak lama kemudian. Dia menyambut saya dengan mesra di dalam biliknya yang luas di Istana Kehakiman di Putrajaya. Saya menunjukkan nama pilihan perdana menteri untuk tiga nama lain. Dia gembira dengan setiap daripada mereka, mengatakan bahawa dia boleh bekerja dengan mereka, dan bahawa mereka boleh bekerja bersama-sama sebagai pasukan yang berkesan.” (Halaman 343).
Mengenai pelantikan Richard, adakah SPK mengadakan mesyuarat? Siapakah yang mempengerusikan mesyuarat itu? Bagaimana beliau satu-satunya calon? Siapakah yang menentukannya? Thomas?
Daripada apa yang diceritakan, nampaknya beliau sendiri yang memilih nama-nama calon-calon empat jawatan tertinggi itu dan membawanya kepada PM, berbincang dengannya, mendapat persetujuannya, menghantar nama-nama itu ke MRR, mendapat persetujuannya dan menasihat YDPA untuk membuat pelantikan. Dalam kata-kata lain, beliaulah “king makernya”.
Di sini, Thomas telah bertindak di luar bidang kuasanya. Sebenarnya peguam negara tidak mempunyai peranan dalam pelantikan hahim-hakim. Yang mempunyai peranan untuk memilih calon-calon hakim, termasuk empat jawatan yang tertinggi itu dan mengemukakannya kepada perdana menteri ialah SPK yang peguam negara tidak pun menjadi ahli.
Ingat kembali, Akta 695 menyebut apabila SPK menerima permohonan (semestinya daripada calon-calon itu sendiri), SPK akan bermesyuarat. Adakah keempat-empat nama tersebut memohon untuk jawatan-jawatan itu? Adakah mesyuarat diadakan? Siapakah yang mempengerusikan mesyuarat itu? Richard telah bersara. PMR, HBM, HB(Sabah dan Sarawak) dan hakim-hakim Mahkamah Persekutuan, paling kurang, sehingga kepada Tengku Maimun, semuanya berkepentingan.
Selain daripada itu, masalah korum juga akan timbul. Jika SPK bermesyuarat untuk memilih calon-calon berkenaan, bagaimana masalah-masalah itu diatasi? Nampaknya semua prosedur yang ditetapkan oleh Akta 695 telah diketepi atau dilanggar oleh peguam negara.
Mengenai pemilihan Tengku Maimun sebagai KHN, orang ramai mungkin tidak tahu bahawa, pada masa itu, Tengku Maimun adalah seorang hakim Mahkamah Persekutuan yang junior.
Mengenai pelantikan pesuruhjaya kehakiman (PK), hakim-hakim Mahkamah Tinggi, hakim-hakim Mahkamah Rayuan dan hakim-hakim Mahkamah Persekutuan, selepas diadakan Akta 695, setakat saya menjadi ahli SPK (2009 hinggga 2012) saya boleh katakan tidak ada campur tangan politik.
Kesimpulan
Kita telah melihat, semasa Tunku Abdul Rahman, Abdul Razak dan Hussein Onn menjadi PM, boleh dikatakan tidak ada campur tangan politik dalam pelantikan dan kenaikan pangkat hakim-hakim. Kekananan dihormati.
Segala-galanya berubah apabila Dr Mahathir menjadi PM. Beliau melakukannya sepanjang tempoh beliau menjadi PM dan mengulanginya apabila beliau menjadi PM bagi kali kedua, sebagai PM kerajaan PH.
Ditekan oleh Umno dan percayakan maklumat palsu, Abdullah cuba menghalang saya daripada menjadi KHN, tetapi akhirnya beliau mengalah.
Najib Razak menyambung perkhidmatan Md Raus sebagai KHN dan Zulkefli Ahmad Makinuddin sebagai PMR dengan cara yang boleh dipersoalkan memberi alasan kepada Dr Mahathir memaksa mereka meletak jawatan.
Akta 695 tidak menyebut kekananan sebagai salah satu faktor yang dikehendaki diambil kira dalam kenaikan pangkat hakim. Yang disebut ialah:
(a) integriti, kompetensi dan pengalaman;
(b)  objektif, tidak berat sebelah, adil dan peribadi moral yang baik;
(c)  ketegasan, kebolehan membuat penghakiman tepat pada masanya dankemahiran yang baik dalam penulisan undang-undang;
(d)  kerajinan dan kebolehan untuk menguruskan kes dengan baik; dan
(e) kesihatan fizikal dan mental.”
Sebagai seorang bekas ahli SPK saya katakan, dibantu oleh laporan yang disediakan oleh SPK, ahli-ahli SPK lebih tahu semua perkara ini pada calon-calon itu daripada seorang peguam negara yang baru dilantik dari kalangan peguam swasta. Biar apa pun tugas menilai calon-calon itu diberi kepada ahli-ahli SPK oleh Akta 695.
Daripada apa yang kita lihat, ahli-ahli politik memilih berdasarkan satu faktor, sama ada dia “orang kita” atau tidak.
Alasan itu adalah bercanggah dengan kriteria yang diperuntukkan oleh seksyen 12 dan tanggungjawab PM untuk “mendukung kebebasan berterusan badan kehakiman” yang diperuntukkan oleh Seksyen 2.
Kita juga dapat perhatikan modus operandi ahli politik memilih hakim ke jawatan tertinggi itu. Pilih seorang yang junior, yang “boleh bekerja” dengannya yang mempunyai tempoh yang agak panjang, sebelum bersara.
Dia akan merasa terhutang budi kepada orang yang melantiknya dan tidak akan “membuat masalah” sepanjang satu tempoh kerajaannya. Soalannya ialah sama ada ia akan memberi kesan negatif kepada kebebasan KHN dan badan kehakiman dan tanggungjawab PM “untuk mendukung kebebasan berterusan badan kehakiman”.
Saya hujahkan, khususnya untuk kenaikan pangkat ke jawatan KHN, faktor kekananan hendaklan diambil kira. Baiknya faktor kekanan diambil kira ialah, ia akan mengelak perbuatan lobi-melobi dan usaha menjatuhkan imej hakim yang lebih kanan.
Di India, Perlembagaannya memperuntukkan bahawa pelantikan hakim besar mengikut kekananan. Tetapi, cara itu pun ada kelemahannya. Akibat peruntukan Perlembagaan Itu, ada hakim besarnya yang menjawat jawatan itu selama 17 hari dan oleh sebab dia bercuti sebelum persaraan, dia tidak masuk ke Pejabat Hakim Besar walau sehari pun!
Saya berpendapat sistem kita yang ada sekarang sudah baik. Kita hanya perlu meminda Akta 695 untuk menambah kekananan sebagai salah satu kriteria yang patut diambil kira melainkan dalam keadaan terkecuali (exceptional), bagi pelantikan KHN.
Yang penting ialah pemimpin-pemimpin politik hendaklah mematuhi akta itu.
Di halaman 338, Thomas dengan bangganya menulis, “Oleh itu, dalam masa kira-kira dua bulan PRU14, empat ketua badan kehakiman baru dilantik, dan dilantik oleh pentadbiran Tun.”
Tetapi itu juga boleh dilihat sebagai menunjukkan betapa seriusnya campur tangan pentadbiran Dr Mahathir dalam pelantikan hakim. Apa yang dilakukan oleh satu pentadbiran akan diulangi oleh satu pentadbiran lain apabila berlaku perubahan kerajaan kerana masing-masing mahu orangnya sendiri.
Sekarang pun sudah ada pemimpin-pemimpin Umno yang bercakap mengenainya. Maka, akan berterusanlah campur tangan eksekutif dalam badan kehakiman!
Abdul Hamid Mohamad adalah bekas ketua hakim negara.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Editorial: Adakah kami silap dengan laporan kami?

Dalam tempoh 24 jam lalu, kami menerbitkan dua laporan mengenai perbalahan terkini politik tanah air.Pada dasarnya, laporan kami adalah mengenai empat individu – dua di usia penghujung 60-an, seorang berusia 70-an dan seorang lagi dalam lingkungan 40-an – kesemua mereka yang disebut itu terperangkap dalam rancangan mereka sendiri tetapi bersama, untuk menumbangkan kerajaan dengan pembelotan.Ya, laporan kami membuatkan kami terkenal, tidak sampai sebulan selepas bermula pada September lalu.Telefon kami tak henti-henti berbunyi sepanjang hari, pelayan laman sesawang kami dipenuhi dengan trafik, dan saudara terdekat serta rakan-rakan semuanya mengharapkan maklumat tambahan “dalaman”.Sama seperti mana-mana portal berita lain, kami meraikan skup tersebut, yang merupakan cerita paling hangat sejak beberapa minggu ini mengenai kisah Anwar Ibrahim merancang untuk menjadi perdana menteri.Dan kemudian, kira-kira pukul 6 petang tadi, kami menyedari ia mungkin bukan keputusan yang terbaik untuk menyiarkan berita skup itu. Kementerian Kesihatan mengumumkan 869 jangkitan baru Covid-19, yang tertinggi dalam tempoh 10 bulan sejak pandemik itu dikesan di Malaysia.Ini bermakna 869 orang lagi perlu dirawat petugas barisan hadapan dalam beberapa hari dan minggu mendatang.Sebanyak 869 katil diperlukan di hospital kita, 869 peralatan berbeza akan digunakan, dan 869 alasan untuk rasa bimbang pandemik terburuk dalam sejarah ini masih belum berakhir.Secara tak langsung, kami rasa bersalah kerana mengalihkan tumpuan masyarakat Malaysia daripada peperangan menentang pandemik.Kami mengalih perhatian rakyat negara ini kepada sekumpulan ahli politik yang tindakannya boleh menyebabkan berlaku pilihan raya umum, iaitu istilah yang di musim pandemik membawa maksud “pembunuhan beramai-ramai atas nama demokrasi”Kami mengejutkan ahli-ahli politik yang kami namakan – atau lebih tepat, pengikut mereka, kerana  Anwar Ibrahim, Najib Razak, Ahmad Zahid Hamidi dan Maszlee Malik membisu seribu bahasa berkenaan laporan mengaitkan mereka.Kami dimarahi pengikut setia mereka, kerana kami membuatkan mereka tercengang dan rasa dikhianati.Kami mengundang kemarahan daripada orang-orang suruhan mereka, yang menuduh kami membuat laporan palsu.Kami bukan laman hantu. Kami adalah sekumpulan pemberita yang dinamakan, dengan pejabat dengan sidang editorial.Jadi, jika kami menyebarkan laporan palsu, laporkan kami, saman kami.Tetapi itu bukan apa yang kami bimbangkan. Sebenarnya, kami menyesal dengan gangguan hujung minggu yang kami lakukan.Semua ini kerana berpuluh-puluh ribu barisan hadapan sedang sibuk menangani pandemik, tidak cukup tidur untuk menjaga orang lain, malah ada mangsa yang menunggu maut dan akan tersenarai dalam laporan harian Dr Noor Hisham Abdullah yang kita ikuti dengan penuh kebimbangan.Secara tidak langsung, kami mendedahkan orang-orang berebut kuasa, bukan berdolak-dalik untuk berkuasa  ketika pandemik sedang melanda.Di zaman kemusnahan sosial dan ekonomi, hanya mereka yang tidak waras yang mahu menduduki jawatan tertinggi, melainkan mereka sebenarnya mahu menyelamatkan diri daripada musibah yang akan menimpa kehidupan mereka.Namun, ketika kami lakukan itu, kami sedar kami mungkin membuatkan rakyat Malaysia lupa kepada penderitaan dan pengorbanan sebahagian besar penduduk negara ini.Kami memohon maaf di atas gangguan itu. Tetapi ia tindakan yang wajar sekiranya apa yang kami lakukan membuka mata orang ramai terhadap pandemik politik angkara mereka yang menang pilihan raya sebelum ini.


Kurang pemandu, permintaan tinggi punca harga tambang tidak menentu, kata Grab

Grab Malaysia hari ini menjelaskan bahawa caj tambang perkhidmatan e-hailingnya yang dilihat berubah tidak menentu baru-baru ini adalah berpunca daripada kekurangan pemandu yang bekerja ketika itu untuk memenuhi permintaan yang tinggi.Grab Malaysia dalam kenyataan semalam berkata pada pertengahan Mei lepas, jumlah pemandu di platform mereka masih dalam keadaan kurang 70% daripada keadaan sebelum pandemik.“Kami perlu terangkan dengan jelas, bahawa kami tidak membuat sebarang perubahan terhadap struktur tambang. Grab menerima pakai model harga dinamik bagi memastikan penumpang mendapat perkhidmatan penghantaran apabila mereka memerlukan, dan pemandu kami diberikan bayaran yang adil bagi tenaga dan masa mereka.“Apabila jumlah yang menempah perkhidmatan terlalu ramai berbanding jumlah pemandu di sedia ada di kawasan tertentu , caj tambang akan melonjak bagi menggalakkan lebih ramai pemandu ‘menghala’ ke arah lokasi penumpang,” menurutnya.Grab Malaysia berkata keadaan permintaan dan penawaran yang tidak menentu itu didorong oleh beberapa faktor, termasuk disebabkan ramai rakan-pemandu tidak lagi aktif sejak dua tahun lepas akibat Covid-19.Bagaimanapun, menurutnya, susulan langkah kerajaan menarik balik pelbagai sekatan yang dikenakan sebelum ini dalam usaha memerangi pandemik baru-baru ini, tempahan perkhidmatan di platform mereka dilihat meningkat dengan pantas, dan ini juga disebabkan oleh tempoh perayaan baru-baru ini.Selain itu respons dalam kalangan pemandu bagi memenuhi permintaan yang mendadak juga dilihat agak lambat, kerana para pemandu perlu memenuhi pelbagai peraturan terlebih dahulu.“Akhir sekali, kita lihat munculnya kesesakan lalu lintas yang cukup luar biasa. Ini meningkatkan kos (dari segi masa dan bahan api) untuk melayan setiap tempahan, dan pada masa yang sama mengurangkan keberkesanan kapasiti pemandu untuk menerima lebih banyak tempahan.“Sementara kami berusaha untuk membawa lebih ramai pemandu menyertai kami, masalah memenuhi tempahan terus berlaku, memandangkan peningkatan dalam permintaan jauh melebihi jumlah peningkatan pemandu.“Dalam jangka panjang, kami tetap teguh dalam komitmen kami untuk menyediakan perkhidmatan penghantaran mampu milik untuk komuniti kita, bagaimanapun dalam jangka pendek, kami akan terus berusaha untuk memenuhi semua permintaan,” katanya.Grab Malaysia menjelaskan bahawa baru-baru ini, ia telah melaksanakan beberapa langkah untuk meningkatkan bekalan pemandu bagi memenuhi permintaan.Antaranya ialah meningkatkan insentif untuk pemandunya kembali ke jalan raya semasa waktu puncak, memberi subsidi sehingga 100% daripada keseluruhan kos pematuhan peraturan pemandu, di samping dan menawarkan bonus rujukan sehingga RM300 kepada pemandu sedia ada bagi merujuk dan membantu pemandu-pemandu yang baharu.Ia juga mencadangkan supaya penumpang merancang perjalanan mereka, dan membuat tempahan perkhidmatan lebih awal daripada biasa.Ahad lepas Menteri Pengangkutan Wee Ka Siong dilaporkan telah mengarahkan penyedia perkhidmatan e-hailing tampil memberi penjelasan dan penjelasan berhubung dakwaan kenaikan tambang yang membebankan pengguna.


1,212 kes baru Covid-19, 2,112 pulih, 3 lagi kematian dilaporkan

Sebanyak 1,212  kes jangkitan baru Covid-19 dikesan hari ini, menjadikan angka keseluruhan penularan dalam negara berjumlah 65,697, kata Dr Noor Hisham Abdullah dalam satu kenyataan.Ketua Pengarah Kesihatan itu berkata, sebanyak 2,112 pesakit pulih dan dibenarkan pulang, menjadikan jumlah keseluruhan angka sembuh 54,759 kes atau 83.4%.“Selangor mencatatkan 402 kes manakala Sabah merekodkan 326 jangkitan baru,” katanya dalam kenyataan itu.Noor Hisham berkata, kes aktif kini berjumlah 10,578, dengan 113 pesakit di tempatkan di Unit Rawatan Rapi termasuk 42 memerlukan bantuan alat pernafasan.“Dukacita dimaklumkan terdapat tiga lagi kematian dilaporkan menjadikan jumlah mangsa yang maut meningkat kepada 360 orang,” katanya.


Kes simptomatik rekod lebih 134,000 kes, Korea Utara dakwa situasi virus ‘terkawal’

Korea Utara berkata jangkitan Covid-19 di negara itu menyaksikan trend penurunan stabil dengan kurang dari 200,000 kes baru simptomatik direkodkan untuk hari ketiga berturut-turut pada Selasa.Gelombang Covid-19 yang diisytiharkan pada 12 Mei mencetuskan kebimbangan terhadap kekurangan vaksin, infrastruktur perubatan yang tidak mencukupi dan potensi krisis makanan di negara yang mempunyai populasi 25 juta orang itu.Sekurang-kurangnya 134,510 kes baru dengan simptom demam direkodkan setakat petang Isnin, menjadikan jumlah kes sedemikian kepada 2.95 juta sejak akhir April, lapor agensi berita rasmi KCNA.Setakat ini, angka kematian yang dilaporkan berjumlah 68 orang. Menurut KCNA, negara itu melaporkan “kejayaan” dalam memerangi wabak Covid.“Dalam beberapa hari selepas sistem pencegahan wabak kecemasan maksimum diaktifkan, kadar morbiditi dan kematian di seluruh negara menurun secara drastik dan bilangan orang yang pulih meningkat. “Ia telah berkesan membendung dan mengawal penularan penyakit pandemik dan mengekalkan keadaan yang stabil,” kata KCNA.Korea Utara berkata ia sedang meningkatkan pengeluaran bekalan ubat penting walaupun tidak menghuraikan dengan tepat jenis yang dihasilkan.Berikutan kekurangan bekalan kit ujian, Korea Utara belum mengesahkan jumlah orang yang diuji positif Covid-19.Sebaliknya, pihak berkuasa kesihatan melaporkan bilangan yang mempunyai simptom demam, menjadikannya sukar untuk menilai jumlah jangkitan gelombang Covid di negara itu.Korea Utara berkata pihak berkuasa mengedarkan makanan dan ubat-ubatan ke seluruh negara, dengan pegawai perubatan tentera dikerahkan untuk membantu mengedarkan ubat dan menjalankan ujian.Korea Selatan dan Amerika Syarikat mencadangkan bantuan memerangi wabak itu termasuk dalam penyediaan bekalan vaksin, bagaimanapun Pyongyang tidak memberikan sebarang respons.


Saham syarikat berkait adik Anwar melonjak naik selepas Agong terima mengadap

Sebuah syarikat dikaitkan dengan adik Anwar Ibrahim kini mendapat perhatian dalam kalangan pelabur, dalam apa yang sering diperkatakan tentang kaitan rapat antara perniagaan dan politik.Ini berlaku sehari selepas pemimpin PKR itu mengumumkan menerima perkenan Yang di Pertuan Agong untuk mengadap bagi mempersembahkan senarai ahli Parlimen untuk membentuk kerajaan baru.The Edge Markets melaporkan saham Malayan United Industries Bhd (MUI) yang mana adiknya Farizan Ibrahim menjawat jawatan sebagai pengarah bebas bukan eksekutif mencatatkan dagangan awal kedua paling aktif, dengan 228.66 juta saham diniagakan, meningkat 17.86% kepada 16.5 sen pada pukul 11.13 pagi.MalaysiaNow awal hari ini melaporkan seorang pembantu kepada pemimpin PKR itu berkata, dengan mendapat perkenan untuk mengadap Agong, walaupun tanpa “angka yang cukup”, dapat menarik taikun perniagaan untuk bersamanya.“Antara hari ini hingga Selasa depan, terdapat pelbagai kemungkinan taikun-taikun perniagaan yang tidak biasa dengan permainan angka ini akan berdiri di belakang Anwar, semuanya kerana perkenan Agong,” kata sumber itu.Semalam, Anwar berkata, Sultan Abdullah Sultan Ahmad Shah berkenan untuk beliau mengadap pada hari selasa, 13 Oktober, di mana beliau akan mempersembahkan perincian dakwaan memiliki sokongan “kukuh dan meyakinkan” daripada anggota Dewan Rakyat untuk membentuk kerajaan baru.Tiga minggu lalu, Anwar mengisytiharkan kerajaan pimpinan Perdana Menteri Muhyiddin Yassin tumbang dan beliau bakal membentuk sebuah kerajaan “majoriti Melayu”.


Korea Utara dakwa rekod ‘pencapaian baik’ tangani Covid-19

Korea Utara mendakwa sedang mencatat “pencapaian baik” dalam usaha memerangi penularan Covid-19, meskipun jumlah individu dilaporkan mengalami demam di negara itu kini melepasi dua juta.Menurut agensi berita negara itu, KCNA, seramai 263,370 lagi individu mengalami gejala demam, dengan dua kematian baru direkodkan.Ia menjadikan jumlah kes demam mencecah 2.24 juta termasuk 65 kematian, setakat semalam.Bagaimanapun, laporan itu tidak memperincikan berapa daripada jumlah itu diuji positif Covid-19.
 Walaupun jumlah individu bergejala semakin meningkat, Korea Utara berkata aktiviti pertanian akan tetap berjalan dan kilang masih beroperasi. Malahan, negara itu juga sedang merancang majlis pengebumian untuk seorang bekas jeneral.“Biarpun berada dalam situasi pencegahan epidemik kecemasan pada tahap maksimum, operasi kilang masih dikekalkan seperti biasa bagi sektor industri utama, dan projek pembinaan berskala besar berjalan tanpa gangguan.“Keputusan baik dilaporkan berterusan dalam perang melawan epidemik ini,” lapor KCNA.Sebelum ini, Pertubuhan Bangsa-Bangsa Bersatu (PBB) turut memberi amaran mengenai kesan buruk terhadap 25 juta penduduk Korea Utara, berikutan jumlah pesakit yang meningkat dan isu kekurangan sumber perubatan dan vaksin di negara itu.Pegawai Pertubuhan Kesihatan Sedunia (WHO) juga turut menyatakan kebimbangan berhubung penularan yang tidak dikesan jika langkah pemeriksaan sewajarnya tidak diambil. Ia mengatakan perkara itu boleh mengundang risiko kewujudan varian baru yang lebih berbahaya.Pada Rabu, Korea Utara berkata penularan virus di negara itu kini bergerak ke arah situasi yang lebih baik.Namun Korea Selatan mendakwa sukar untuk membuat kesimpulan ketika ini berhubung situasi Covid-19 di negara jirannya itu kerana tidak jelas bagaimana Korea Utara mengira jumlah individu yang mengalami demam dan positif Covid-19.Korea Selatan dan Amerika Syarikat (AS) telah menawarkan bantuan kepada Korea Utara untuk memerangi Covid-19, namun belum menerima sebarang maklum balas setakat ini.


Kerajaan beri kelulusan khas tambah 18,000 guru mulai Julai

Kerajaan memberi kelulusan khas untuk menambah seramai 18,702 pegawai perkhidmatan untuk menyelesaikan isu kekurangan guru menerusi kaedah pengambilan khas guru secara “one off”, kata Menteri Kanan Pendidikan Radzi Jidin.Beliau berkata pengambilan guru secara besar-besaran dalam tempoh yang singkat ini dijalankan untuk memastikan isu kekurangan guru dapat diselesaikan setelah “berlarutan untuk tempoh yang lama”.Katanya, antara negeri yang mempunyai jumlah kekosongan guru tertinggi adalah Selangor, Johor, Sabah dan Sarawak dan pengambilan guru secara one-off ini akan bermula pada 7 Julai dan calon yang layak akan mendapat penempatan mulai Oktober.“Dengan pengambilan ini kita dapat kurangkan beban guru khususnya guru-guru di sekolah di mana terdapat kekurangan guru waktu ini.“Usaha ini juga dapat memberi ruang pekerjaan kepada anak-anak kita graduan universiti yang berminat mengajar di sekolah dan mempunyai kelayakan seperti mana yg ditetapkan,” katanya pada sidang media hari ini.Beliau berkata, antara punca terdapat kekurangan guru yang tinggi kerana kekurangan bekalan calon Institut Pendidikan Guru (IPG) serta kelayakan guru yang tidak padan dengan mata pelajaran yang ditawarkan.Menurutnya, isu ini akan diselesaikan menerusi kelulusan khas daripada pihak Jabatan Perkhidmatan Awam (JPA) dan persetujuan Suruhanjaya Perkhidmatan Pendidikan Malaysia (SPP) untuk mengisi jawatan guru di kementerian.“Isu kekurangan guru tidak akan dapat diselesaikan kalau kita masih melihat menggunakan pendekatan lama.“Kita cuba fahami punca di mana sebabnya, dari situ kita lihat bahawa SPP bersetuju mengadakan kolaborasi strategik bersama KPM dalam konteks pengambilan guru,” katanya.Antara mata pelajaran sekolah rendah yang mempunyai kekurangan guru tertinggi adalah Bahasa Inggeris, Sejarah, Pendidikan Khas, Pendidikan Agama Islam dan Teknologi Maklumat dan Komunikasi.Manakala, mata pelajaran Bahasa Melayu, Bahasa Inggeris, Pendidikan Khas, Pendidikan Agama Islam dan Reka Bentuk Teknologi mempunyai kekosongan guru tertinggi di sekolah menengah.


Kerajaan rancang keluarkan sendiri kad perakuan pelarian, kata Hamzah

Kerajaan sedang merancang untuk mengeluarkan sendiri kad perakuan pelarian melalui agensi yang bertanggungjawab dalam perihal tersebut, kata Menteri Dalam Negeri Hamzah Zainudin.Beliau berkata Malaysia yang sepatutnya menentukan sama ada pelarian itu boleh tinggal di negara ini dan diberikan kad dikeluarkan oleh agensi kerajaan Malaysia bertanggungjawab.“Sepatutnya Malaysia yang tentukan sama ada seseorang itu boleh tinggal di negara ini atau tidak… dengan kad yang dikeluarkan agensi kerajaan Malaysia yang bertanggungjawab.“Tiba-tiba ada pula agensi lain yang buat pendaftaran (keluarkan kad) di negara kita,” katanya pada sidang media selepas majlis penyerahan keputusan kewarganegaraan hari ini.Pada April 2020, Hamzah dilaporkan sebagai berkata kerajaan tidak mengiktiraf status pelarian etnik Rohingya dan mengklasifikasikan mereka sebagai pendatang tanpa izin yang memegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).Menurutnya, Malaysia bukan negara pihak kepada Konvensyen Status Pelarian 1951 atau Protokol Status Pelarian 1967, sekali gus tidak mempunyai rangka kerja perundangan atau pentadbiran yang mengawal status dan hak pelarian di negara ini.Hamzah dalam pada itu berkata ketika ini hanya Jabatan Pendaftaran Negara (JPN) sahaja yang layak untuk mendaftarkan mana-mana individu untuk tinggal secara sah di Malaysia.Dalam perkembangan lain, Hamzah berkata pihak berkuasa masih memburu baki 61 tahanan etnik Rohingya yang melarikan diri dari depot tahanan imigresen sementara Relau, Sungai Bakap, Pulau Pinang.Beliau berkata ketika ini pihak berkuasa sedang mengenal pasti lokasi sebenar mereka yang dipercayai berada di Selayang, Selangor.Pada 20 April lepas, seramai 528 tahanan merusuh dan melarikan diri daripada depot tahanan namun lebih 460 pelarian tersebut berjaya ditahan semula manakala tujuh daripada mereka maut akibat kemalangan dalam cubaan melintas di kawasan Kilometer 168 Lebuhraya Utara Selatan (PLUS).


Mengenang Cikgu Ishak Surin, pejuang rakyat hingga ke akhir hayat

Ketika negara tertumpu pada pelantikan perdana menteri  ke-10 pada Khamis lalu, saya menerima perkhabaran bahawa Cikgu Ishak Surin meninggal dunia pada usia 88 tahun di Kampung Bandar Dalam, Kuala Lumpur.
Cikgu Ishak bukanlah seorang tokoh politik terkenal, tapi beliau adalah salah seorang daripada aktivis  politik dan sosial negara yang memberi sumbangan konsisten kepada perjuangan untuk rakyat.
Hasil gabungan aktivis-aktivis seperti inilah yang mencorak negara.
Sumbangan-sumbangan mereka ini tidak kelihatan pada umum kerana perhatian rakyat tentulah tertumpu kepada tokoh-tokoh besar dalam negara.
Tidak ada parti politik yang boleh bergerak tanpa para aktivisnya.
Tiada pemimpin yang dapat meraih penyokong tanpa aktivisnya, sama ada di peringkat akar umbi ataupun pusat.
Cikgu Ishak mula menyertai aktivisme politik pada tahun 1955 pada usia 21 apabila Parti Rakyat Malaya (PRM) ditubuhkan oleh Ahmad Boestamam.
Selepas krisis dalaman PRM, beliau bersama Ahmad Boestamam  menubuhkan Parti Marhaen pada tahun 1968.
Mereka kemudian menggabungkan parti itu ke dalam Parti Keadilan Masyarakat (Pekemas) pimpinan Dr Tan Chee Khoon pada tahun 1974.
Ekoran kebangkitan semangat Islam global selepas berlakunya Revolusi Iran, beliau menyertai PAS pada tahun 1986.
Beliau keluar dari parti itu pada tahun 2015. Setahun kemudian, beliau menyertai Amanah.
Jawatan-jawatan politik yang pernah beliau sandang ialah penolong setiausaha agung PRM, pengerusi Front Sosialis Selangor, setiausaha agung Parti Marhaen, setiausaha agung Pekemas, Yang di-Pertua PAS Kawasan Batu, timbalan pesuruhjaya PAS Wilayah Persekutuan.
Setiausaha lajnah buruh dan setinggan PAS Pusat dan akhir sekali ialah pengerusi Amanah Kawasan Batu.
Beliau pernah menjadi calon Pekemas di kawasan Parlimen Setapak melawan calon Barisan Nasional (BN) dan DAP pada Pilihan Raya Umum 1974.
Beliau kalah pada calon BN, Idris Ibrahim.
Calon DAP ialah Ganga Nayar yang merupakan bekas ahli Parti Buruh.
Pada tahun 1978, Ganga menubuhkan Parti Pekerja-pekerja Malaysia.
Parti inilah yang diambil alih oleh bekas ahli PAS untuk dijadikan Parti Amanah Negara.
Kawasan Setapak itu kemudian dipecah dua untuk menjadi Batu dan Titiwangsa.
Pada tahun 1978,  Ishak juga menjadi calon Pekemas bagi kerusi Dewan Undangan Negeri (DUN).
Antara aktiviti bukan kepartian beliau ialah menubuhkan gerakan Angkatan Melayu Insaf (AMIN) pada tahun 1965 yang membawa kepada penahanannya di bawah Akta Keselamatan Dalam Negeri (ISA).
Ishak juga menubuhkan Front Rakyat Malaysia yang merupakan gerakan bagi memperjuangkan hak Palestin pada tahun 1969.
Selain itu, Ishak adalah pengerusi Majls Pemuafakatan Kampung Tradisi Melayu Kuala Lumpur; pengerusi Pertubuhan Pertahankan Taman Merdeka Negara, pengerusi Pertahankan Warisan Kita dan pengerusi Pertubuhan Muafakat Perpaduan (Padu).
Maka melihat sepanjang hayat beliau, bolehlah dikatakan Ishak adalah pejuang rakyat.
Apa yang disebut sebagai pejuang dalam konteks negara demokrasi ialah menjadi aktivis, sama ada melalui politik atau pertubuhan sosial.
Secara persendirian pun, seseorang boleh menjadi pejuang.
Apa yang dikatakan sebagai pejuang rakyat pula ialah aktif berusaha memperbaiki kehidupan rakyat dalam apa saja cara, sama ada politik, ekonomi atau sosial.
Rakyat pula bermaksud semua penduduk negara yang bukan merupakan pemerintah.
Walaupun rakyat terdiri daripada pelbagai lapisan, iaitu miskin dan kaya, tetapi oleh kerana ia adalah seperti piramid, maka kebanyakan rakyat adalah merupakan golongan miskin.
Dengan sebahagiannya tertindas.
Maka apabila disebut rakyat dalam konteks perjuangan, ia bermaksud golongan tertindas oleh keadaan di sekelilingnya, sama ada politik, ekonomi atau sosial.
Di sinilah apa yang dimaksudkan dengan istilah "rakyat" itu.
Sebaik saja Perang Dunia Kedua berakhir, muncul kesedaran nasional di kalangan anak-anak muda di tanah-tanah jajahan Belanda dan British di Asia Tenggara.
Ramai antara mereka mahu menjadi pejuang.
Sehubungan ini, timbul istilah "orang perjuangan"  Ia bermaksud seseorang yang menetapkan bahawa keseluruhan hidupnya akan dicurahkan pada perjuangan.
Orang seperti ini sanggup berkorban wang ringgit, tenaga dan masa demi perjuangan.
Mereka ini tabah dan bersemangat kental dalam menghadapi cabaran.
Pada masa itu, orang perjuangan ini seringkali dari kalangan golongan berfahaman kiri atau sosialisme.
Perjuangan kemerdekaan mereka juga dari aliran nasionalisme kiri, maknanya mereka tidak cenderung pada Umno tetapi pada Parti Kebangsaan Melayu Malaya (PKMM).
Itulah juga yang mempengaruhi Ishak sebagai orang perjuangan.
Maka tidak hairanlah Ishak terdorong kepada PRM yang dianggap sebagai pewaris PKMM kerana parti itu sudah terbubar.
Lebih-lebih lagi perkataan rakyat dalam parti itu lebih hampir padanya berbanding kebangsaan Melayu.
Saya sempat bekerja dengan Ishak pada tahun 1987 dan 1988 di Harakah, akhbar rasmi PAS.
Beliau bersama Yusof Jalil dan Rahim Kasim menerbitkan Harakah yang ketika itu serba kekurangan dan menghadapi pelbagai tekanan dari kerajaan Barisan Nasional (BN).
Ishak menjadi pengurus bagi memastikan akhbar itu dapat dicetak, diedar dan dijual.
Ketika mula berkenalan, saya berasa ada keselarasan fahaman politik apabila mendapat tahu beliau pernah bersama dengan Ahmad Boestamam semasa penubuhan PRM dan Parti Marhaen.
Ditambah pula apa yang mendorong beliau menyertai PAS pada masa itu, seperti mana banyak anak muda generasi 1980-an ialah Revolusi Islam Iran, yang merupakan suatu perjuangan rakyat dengan berlandaskan fahaman terhadap agama Islam.
Sifat "orang perjuangan" di dalam dirinya terserlah dengan kesungguhan beliau dalam melaksanakan kerja-kerjanya.
Komitmen, disiplin, sanggup berkorban, tidak mengira soal masa, tenaga dan ganjaran wang ringgit.
Sifat-sifat itu kini tidak banyak terzahir pada zaman ini.
Aktivis-aktivis seperti beliau ini memberi sumbangan kepada perjuangan walaupun dirinya tidak mencapai kemenangan dalam bentuk memperoleh jawatan politik yang mendatangkan ganjaran wang ringgit.
Kecergasan berjuang itu adalah nikmat perjuangan itu sendiri.
Paling akhir saya berjumpa beliau ialah pada tahuh 2016 dalam acara anak muda di Petaling Jaya.
Beliau menjadi ahli panel bersama pemimpin Parti Sosialis Malaysia, Dr Devaraj Jeyakumar dan Syed Saddiq Abdul Rahman.
Ishak menceritakan pengalamannya  pada tahun 1950-an di mana ahli-ahli kesatuan buruh dari kalangan bukan Melayu berjalan dari Brickfields ke Setapak untuk menyahut panggilan Ahmad Boestamam bagi mengadakan satu perhimpunan mengenai sesuatu isu berkaitan pekerja.
Kegiatan awam akhir yang beliau sertai ialah menyampaikan ucaptama pada majlis Ulang Tahun Kuliah Buku (Kubu) yang kelima pada tahun  2019.
Kubu ialah sebuah kumpulan ilmu anak muda yang digerakkan oleh Benz Ali.
Dalam acara itu, Ishak bercakap mengenai Tan Malaka, seorang tokoh nasionalis Indonesia.
Benz Ali kemudian menulis biografi Ishak Surin yang diterbitkannya pada tahun 2022.
Ternyata biografi setebal 300 muka surat itu menjad bahan dokumentasi bagi kisah hidup beliau.
Di dalamnya terdapat juga salinan keratan-keratan akhbar yang tersiar pada tahun-tahun 1950-an dan 1960-an ketika Ishak dalam PRM.
Kalau tidak kerana ada biografi ini, maka apa yang dialami dan dilakukan akan hilang daripada ingatan tanpa dokumentasi.
Walaupun buku ini tidaklah banyak pembacanya tetapi rekod ini wujud untuk generasi akan datang mengetahuinya.
Oleh kerana Ishak bukanlah tokoh besar di peringkat nasional tetapi aktivis-aktivis seperti ini tidak akan dikenali atau dikenang.
Umpamanya  Ishak pernah membela golongan setinggan yang diusir oleh para pemaju.
Beliau juga mempertahankan kampung-kampung tradisi Melayu di Kuala Lumpur.
Jasa para aktivis seumpama ini adalah besar dan wajar juga dihargai apabila diketahui.


Populasi China susut kali pertama sejak 1961

Populasi penduduk China merosot buat kali pertama tahun lalu sejak 1961, satu perubahan bersejarah yang dijangka menandakan permulaan tempoh penurunan yang panjang dalam bilangan warganya dan menyaksikan India menjadi negara paling ramai penduduk di dunia pada 2023.
Menurut Biro Perangkaan Kebangsaan China, republik itu mempunyai 1.41175 bilion orang pada akhir 2022, berbanding 1.41260 bilion tahun sebelumnya.
Kadar kelahiran tahun lalu ialah 6.77 kelahiran bagi setiap 1,000 orang, turun berbanding kadar 7.52 kelahiran pada 2021 dan menandakan kadar kelahiran terendah direkodkan.
China juga mencatatkan kadar kematian tertinggi sejak 1976, dengan 7.37 kematian bagi setiap 1,000 orang berbanding 7.18 kematian pada 2021.
Kebanyakan kemerosotan demografi adalah hasil daripada dasar satu keluarga seorang satu anak yang dikenakan antara 1980 dan 2015 ditambah dengan kos pendidikan yang tinggi menyebabkan ramai tidak mempunyai lebih daripada seorang anak.
Selain itu, dasar ketat sifar Covid di China yang dilaksanakan selama tiga tahun sebelum ditarik balik secara mengejut yang mengatasi kemudahan perubatan, menyebabkan kemusnahan kepada tinjauan demografi negara itu, kata pakar populasi penduduk.
Walaupun kerajaan tempatan sejak 2021 melancarkan langkah untuk menggalakkan orang ramai melahirkan lebih banyak bayi termasuk menyediakan insentif potongan cukai, cuti bersalin yang lebih lama dan subsidi perumahan, namun langkah-langkah itu dijangka tidak menghentikan trend jangka panjang.


Gabungan kumpulan alam sekitar selar Selangor, gesa boikot pembangunan daripada penebangan hutan

Gabungan kumpulan alam sekitar hari ini menyelar keputusan kerajaan Selangor berhubung pindah milik ratusan hektar Hutan Simpan Kuala Langat Utara (HSKLU) kepada pemaju swasta, menggesa institusi perbankan dan orang ramai untuk tidak terlibat dalam pelaburan di kawasan yang dimajukan daripada tindakan menebang hutan.Gabungan Malaysian Environmental NGOs (Mengo) yang terdiri daripada lebih sepuluh kumpulan aktivis alam sekitar itu turut menggesa kerajaan negeri menjelaskan dakwaan kawasan seluas 530 hektar yang diberikan kepada syarikat swasta tersebut direndahkan nilainya, mengatakan ketika ini usaha untuk mengekalkan biodiversiti alam sekitar adalah kritikal.“Kawasan HSKLU adalah hutan paya tanah gambut, dengan beberapa kawasan kecil hutan pamah diptrokarpa.“Kawasan paya tanah gambut adalah penting untuk mengekalkan biodiversiti, menyediakan sumber air selamat, mengurangkan banjir dan membantu perubahan iklim,” kata gabungan tersebut.Gabungan NGO itu juga berkata anggota sekutunya turut menghadiri pendengaran awam tahun lalu untuk menyuarakan bantahan mereka berkenaan isu tersebut.“Jika kawasan itu tetap dinyahwartakan juga, Mengo gesa pelabur-pelabur dan institusi kewangan untuk elak daripada menyediakan modal kewangan kepada mereka untuk bangunkan kawasan tersebut,” katanya.Mengo menambah orang ramai harus “mengelakkan diri daripada membeli atau menyewa hartanah yang dibangunkan di kawasan tersebut”.“Sama juga bagi jenama perumahan terkenal, mereka tidak seharusnya letakkan produk mereka di kawasan komersial yang dicemari dengan tindakan melanggar usaha pemuliharaan alam dan pembangunan lestari yang sangat dekat dengan kita sebagai rakyat Malaysia,” tambahnya.Pada Isnin, Exco Alam Sekitar Hee Loy Sian memberitahu sidang Dewan Undangan Negeri (DUN) Selangor kerajaan negeri diketuai PKR itu menyahwartakan lebih dari 530 hektar HSKLU bagi dimajukan syarikat swasta Gabungan Indah Sdn Bhd.HSKLU diwartakan sebagai hutan simpan pada 1927, meliputi lebih 7,000 hektar tanah, namun kini hanya 13% sahaja daripada kawasan tersebut kekal sebagai hutan simpan.Mengo juga berkata bagi menggantikan kehilangan hutan simpan yang diwartakan, kerajaan Selangor berkata 589 hektar tanah di Sabak Bernam, Hulu selangor dipilih untuk gantian kepada penyahwartaan tersebut.“Kami mendukung idea hutan negeri itu seharusnya diwartakan, namun bukan diwartakan sebagai gantian HSKLU,” katanya.Mengo menggesa kerajaan untuk menarik semula keputusan tersebut dan mewartakan kembali kawsan HSKLU sebagai hutan simpan selain menghentikan sebagai penebangan hutan di Selangor.“Ketika impak krisis perubahan iklim dialami seluruh dunia, negeri terkaya di Malaysia ambil langkah mundur ke belakang dengan menukar hutan untuk dibangunkan.“Bahkan, sepatutnya Selangor perlu main peranan lebih aktif meningkatkan liputan hutan dan perlindungannya,” kata gabungan itu dan menambah dengan 31% liputan hutan yang dimiliki Selangor, negeri itu memiliki peratusan jauh lebih rendah daripada sasaran kebangsaan sebanyak 50% liputan hutan.


51% populasi dunia alami obesiti menjelang 2035, menurut laporan

Lebih separuh daripada penduduk dunia akan mengalami berat badan berlebihan atau obesiti menjelang 2035 tanpa tindakan ketara, menurut laporan terbaru.
Persekutuan Obesiti Dunia 2023 meramalkan 51% daripada populasi dunia, atau lebih 4 bilion orang, akan mengalami obesiti atau berat badan berlebihan dalam tempoh 12 tahun akan datang.
Menurut laporan itu, kadar obesiti meningkat dengan cepat terutamanya di kalangan kanak-kanak dan di negara berpendapatan rendah.
Presiden Persekutuan Obesiti Dunia Louise Baur, berkata pembuat dasar perlu bertindak sekarang untuk mengelakkan keadaan menjadi lebih teruk, sambil menyifatkan data itu sebagai “amaran jelas”.
"Adalah membimbangkan apabila melihat kadar obesiti meningkat paling cepat dalam kalangan kanak-kanak dan remaja," katanya dalam satu kenyataan.
"Kerajaan dan penggubal dasar di seluruh dunia perlu melakukan semua yang mereka mampu untuk mengelak menyalurkan kos kesihatan, sosial dan ekonomi kepada generasi muda."
Laporan itu mendapati obesiti di kalangan kanak-kanak mampu meningkat dua kali ganda berbanding paras yang dicatatkan pada 2020, kepada 208 juta lelaki dan 175 juta perempuan menjelang 2035.
Menurut persekutuan itu, kos kepada masyarakat adalah ketara akibat daripada keadaan kesihatan yang dikaitkan dengan berat badan berlebihan iaitu lebih AS$4 trilion (kira-kira RM18 trilion) setiap tahun menjelang 2035 atau 3% daripada KDNK global.
Bagaimanapun, penulis berkata mereka tidak menyalahkan individu, tetapi menyeru untuk memberi tumpuan kepada faktor masyarakat, alam sekitar dan biologi yang terlibat dalam keadaan tersebut.
Laporan itu menggunakan indeks jisim badan (BMI) untuk penilaiannya.
Selaras dengan garis panduan Pertubuhan Kesihatan Sedunia (WHO), skor BMI melebihi 25 adalah berat badan berlebihan dan lebih 30 adalah obesiti.
Pada 2020, 2.6 bilion orang tergolong dalam kategori ini, atau 38% daripada populasi dunia.
Laporan itu juga menyebut hampir semua negara yang dijangka menyaksikan peningkatan terbesar dalam obesiti pada tahun-tahun akan datang adalah negara berpendapatan rendah atau sederhana di Asia dan Afrika.
Data itu akan dibentangkan kepada penggubal dasar dan negara anggota Pertubuhan Bangsa-Bangsa Bersatu minggu depan.


Bersatu terus bersatu

Pertubuhan Pribumi Bersatu Malaysia atau Bersatu ini bukanlah sebuah parti yang lahir untuk mencipta sesuatu yang baru dan asing, tetapi ia lahir untuk menyambung naratif sejarah perjuangan bangsa yang terputus di tengah jalan.Penyair Ireland Oscar Wilde menulis “sesiapa sahaja boleh membuat sejarah, tetapi hanya orang hebat sahaja yang dapat menulisnya”. Yang hebat, adalah orang-orang yang menang. Dan, mungkin kerana itulah Winston Churchill berkata “Sejarah ditulis oleh mereka yang menang”.Kata-kata ini memberi isyarat bahawa setiap perjuangan perlu menang, namun adakah setiap pemenang itu akan menulis sejarah dengan adil?Memahami sejarah memerlukan perspektif, dan dengannya kita boleh mengukur sejauh mana sejarah itu ditulis dengan adil.Apabila Umno menceraikan Anwar, maka lahirlah PKR. Apabila Umno menceraikan Mahiaddin Yassin maka lahir pula Bersatu. PKR dan Bersatu sama-sama lahir dari perut Umno.Bezanya, PKR cuba menjadi seperti Parti Negara sedangkan Bersatu cuba untuk menggantikan Umno kleptokrat.Ada yang mengatakan, dengan munculnya PKR dan Bersatu, maka umat Melayu telah berpecah dan menjadi lemah. Tapi ramai juga yang melihat dari perspektif yang lebih positif iaitu politik Melayu semakin membesar kerana kini sudah ada banyak pilihan untuk memilih selain Umno. Bila lebih banyak pilihan, maka lebih banyak manfaatnya.Selepas kejatuhan kerajaan Pakatan Harapan (PH) pada Februari 2020, kerajaan Perikatan Nasional (PN) telah dibentuk pada Mac 2020. Pendiri kepada kerajaan PN ini ialah Bersatu bersama sokongan dari PAS, Umno dan lain-lain yang turut menyertai gabungan baru ini.Kenapa bukan namanya kerajaan Barisan Nasional? Kerana Bersatu dan PAS bukanlah ahli gabungan parti di dalam BN sepertimana MCA, MIC dan lain-lain.Cubaan terbaik rakyat Malaysia memberikan undi kepada PH hingga menjadi kerajaan pada 2018 adalah semata-mata kerana tahap kebencian yang melampau kepada kepimpinan Umno kleptokrat, bukan kerana yakinnya mereka kepada politik PH.Selama 22 bulan PH memerintah, PH tidak memahami sentimen rakyat yang benci dengan politik kleptokrat. Rakyat hanya mahu PH lebih baik memerintah dari kleptokrat, itu sahaja. Namun, sebaliknya, krisis politik kleptokrat ini telah digantikan dengan krisis politik jawatan perdana menteri. Rakyat mula naik angin.Melihat wujudnya krisis jawatan perdana menteri yang tak berkesudahan inilah maka Bersatu dan beberapa orang wakil rakyat PKR bertindak nekad untuk keluar dari PH demi menghentikan krisis ini sebelum rakyat menghukum mereka semua secara total di PRU15.Tidak dapat dinafikan bahawa PN ini sebuah gabungan politik yang longgar. Ia muncul ditengah-tengah pelbagai krisis. Ia wujud semata-mata atas niat mahu mengukuhkan kembali keyakinan rakyat kepada sebuah kerajaan yang ketika itu semakin goyah dengan krisis politik dalaman PH yang berlarutan sejak memerintah Malaysia pada Mei 2018.Menubuhkan PN merupakan suatu keputusan politik yang drastik dan berisiko tinggi. UMNO memilih menyertai PN kerana mereka melihat peluang untuk kembali menjadi sebahagian daripada kerajaan. Menjadi kerajaan adalah cita-cita semua parti politik kecuali Parti Sosialis Malaysia (PSM).Maka, bagi Umno, menjadi sebahagian daripada kerajaan PN adalah sama dengan mendapat ventilator untuk menyambung nafas Umno yang cukup nazak di zaman PH berkuasa.Bersatu menyedari keadaan ini, namun mereka tidak mempunyai banyak pilihan. Memilih untuk kembali bersama dengan PH bukanlah suatu keputusan yang bijak kerana pengalaman mereka bersama PH cukup memeritkan.PKR, begitu juga Umno, selamanya takkan membiarkan Bersatu akan terus bernafas dalam politik Malaysia, malah Bersatu akan dibenam biar lemas setiap masa.Mungkin ramai tidak perasan. Tanpa adanya Bersatu, PRU14 yang lalu takkan menjadi satu sejarah. Tanpa Bersatu, PN takkan wujud.Justeru, Bersatu, harus terus bersatu untuk merintis sejarah baru.Soultan Yakin ialah seorang pemuzik di era 90-an dan merupakan pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Perincikan dasar, kata penganalisis kepada PKR menjelang PRU15

Penganalisis menggesa PKR beralih daripada agenda-agenda besar dan sebaliknya merangka dasar dan inisiatif yang konkrit dalam tawarannya pada pilihan raya akan datang, memberi amaran supaya teraju utama Pakatan Harapan (PH) itu segera menyiapkan tawarannya bagi meraih semula populariti dalam kalangan pengundi menjelang Pilihan Raya Umum ke-15 (PRU15).
Ditubuhkan susulan gelombang "reformasi" selepas pemecatan Anwar Ibrahim daripada jawatan timbalan perdana menteri pada 1998, PKR kekal menjadi pembangkang di Parlimen sehingga Pilihan Raya Umum ke-14 (PRU14) pada 2018.
Parti itu bertanding di 71 kerusi Parlimen dan berjaya memenangi 48 daripadanya sekali gus membentuk kerajaan pusat bersama rakan komponen PH yang lain termasuk DAP, Amanah dan Bersatu apabila melakar kemenangan bersejarah menumbangkan Barisan Nasional (BN) buat kali pertama sejak negara mencapai kemerdekaan.
Bagaimanapun, kemenangan itu tidak bertahan lama - pentadbiran PH tumbang selepas hanya 22 bulan di Putrajaya, berikutan Langkah Sheraton yang menyaksikan Bersatu keluar daripada gabungan itu.
Ekoran peristiwa itu, PKR kehilangan 10 ahli Parlimen, menjadikannya kini hanya memiliki 38 kerusi, sementara PH kehilangan bilangan majoriti di Dewan Rakyat.
PKR terus dirundung kekalahan dalam beberapa pilihan raya negeri (PRN) yang diadakan selepas kejatuhannya dari tampuk pentadbiran kerajaan.
Ia hanya berjaya memenangi dua kerusi dalam PRN Sabah yang diadakan pada September 2020 dan satu kerusi pada PRN Johor Mac lalu.
Parti itu juga kalah di semua kerusi yang ditandinginya pada PRN Sarawak Disember lalu dan PRN Melaka pada November.
Bagaimanapun, penganalisis politik Mujibu Abd Muis berkata situasi PRN berbeza dengan pilihan raya di peringkat persekutuan dari segi senario, naratif dan latar suasana.
Mujibu dari Universiti Teknologi Mara, berkata PKR mungkin mendapat kelebihan daripada pertembungan pelbagai penjuru selain lebih ramai pengundi dijangka keluar membuang undi pada PRU15.
“Parti itu mungkin ada peluang jika peratusan keluar mengundi tinggi pada hari pengundian," tambahnya.
“Cabaran terbesar PKR dan PH adalah untuk mendapatkan sokongan orang Melayu.
"Jika ini dapat segera diselesaikan, sama ada dengan usaha mereka sendiri atau melalui pakatan pilihan raya strategik, ia akan meningkatkan peluang mereka dalam pilihan raya."
Penganalisis Bridget Welsh turut bersetuju, mengatakan beberapa faktor menjadi penyumbang prestasi buruk PKR di peringkat negeri.
“Dalaman parti itu sendiri masih terus berpecah-belah ," kata Welsh, dari Institut Penyelidikan Asia Universiti Nottingham-Malaysia, kepada MalaysiaNow.
“Namun itu di peringkat dalaman parti, jadi ia tidak melibatkan platform dengan pengundi."
Mujibu berkata PKR memerlukan naratif yang meyakinkan bagi mengatasi sokongan kuat akar umbi terhadap Umno dan BN di kawasan majoriti Melayu.
Malahan, Mujibu berkata perkara itu penting bagi mengekalkan pengaruh PH di kerusi bandar dan pinggir banda.
"Jangan hanya utarakan perjuangan memerangi rasuah dan tadbir urus yang baik," tambahnya, memetik isu lain seperti dasar luar dan rancangannya bagi membina ekonomi yang mampan.
"Mereka mesti tunjuk imej sebagai bakal kerajaan yang meyakinkan."
Sementara itu, Welsh berkata cabaran utama PKR ialah mengubah pemikiran "reformasi" yang dilaungkan sejak 1990-an.
"Cabaran besarnya ialah Anwar Ibrahim, yang kurang menerima sokongan dalam kalangan orang muda, khususnya di Borneo," katanya.
“Persoalannya, bagaimana mereka memasukkan dan mempromosikan pemimpin baru, dan menjadikan parti yang lebih inklusif dan mantap?
"Bukan hanya dasar yang besar – PKR dan PH perlu tawarkan lebih banyak dasar konkrit dan program inisiatif. Meyuarakan amalan politik tulen dan inklusif yang tidak berasaskan kaum."
Berhubung perkara ini, Welsh dan Mujibu berkongsi pandangan sama bahawa kembalinya bekas ahli Parlimen Pandan Rafizi Ramli ke tampuk pimpinan PKR akan membantu parti itu pada PRU15.
Rafizi berhenti daripada politik pada akhir 2019, namun beliau mengumumkan kembali ke dalam arena politik negara awal tahun ini.
Beliau juga memenangi jawatan timbalan presiden dalam pemilihan PKR pada Mei lalu.
Welsh berkata kehadiran Rafizi akan menarik minat golongan bandar dan kelas menengah yang secara tradisinya berminat dengan agenda "reformasi".
“Tarikan yang ada pada Rafizi terhad kepada usahanya yang mahu kembali kepada teras perjuangan PKR, namun pada masa yang sama, ada impak daripada faktor usianya yang lebih muda, ia mengalihkan tumpuan perbincangan daripada hanya tertumpu kepada Anwar," katanya.
Dalam pada itu, Mujibu berkata Rafizi juga memainkan peranan penting dalam parti dari segi strategi, kempen dan pendekatan yang kreatif.


79.6% populasi remaja lengkap divaksinasi

Sejumlah 2,505,157 individu atau 79.6% kadar populasi remaja berumur 12 hingga 17 tahun di negara ini telah lengkap diberi suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sebanyak 2,734,057 individu atau 86.9% populasi remaja telah menerima sekurang-kurangnya satu dos vaksin.Dalam pada itu, sebanyak 22,286,520 individu atau 95.2% daripada populasi dewasa negara lengkap menerima dos vaksin manakala 22,858,958 (97.6%) telah menerima sekurang-kurangnya satu dos vaksin.Sejumlah 55,703 dos suntikan vaksin diberikan semalam melibatkan 14,875 suntikan dos lengkap, 3,203 dos pertama dan 37,625  pula menerima suntikan dos penggalak menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 51,138,954.Selain itu, jumlah kumulatif dos penggalak kini sebanyak 938,437


India bantah laporan kematian Covid-19 WHO

India menyangkal laporan Pertubuhan Kesihatan Sedunia (WHO) yang menyatakan angka kematian akibat Covid-19 di negara itu 10 kali ganda berbanding angka rasmi.Menurut laporan WHO pada Khamis, wabak itu telah mengorbankan kira-kira 4.7 juta orang di India sehingga penghujung 2021.WHO menganggarkan jumlah kematian di seluruh dunia dikaitkan secara langsung atau tidak langsung akibat pandemik Covid-19 sejak Januari 2020 hingga Disember 2021 adalah kira-kira 14.9 juta, tiga kali ganda berbanding angka rasmi yang dilaporkan.Kebanyakan kematian tidak langsung tertumpu di kawasan Asia Selatan dan Timur, Eropah, dan Amerika, manakala kira-kira 68% di 10 negara di seluruh dunia, menurut WHO.India, mengalami gelombang kedua Covid-19 pada 2021, menyumbang kepada angka korban yang tinggi.“Kematian tidak langsung dikira berdasarkan perbezaan antara jumlah dan anggaran kematian jika tanpa wabak berdasarkan data dari tahun-tahun sebelumnya.“Anggaran baru ini menggunakan data terbaik yang tersedia dan telah dihasilkan menggunakan metodologi terkini serta pendekatan yang telus,” kata Samira Asma yang merupakan penolong ketua pengarah bahagian data dan analitik di WHO.Bagaimanapun, kerajaan India membantah metodologi yang digunakan WHO bagi unjuran terhadap anggaran kematian.“India mempersoalkan laporan WHO berdasarkan data diperoleh dari 17 negeri di India menerusi beberapa laman sesawang dan laporan media serta model matematik mereka.“Ia mencerminkan metodologi pengumpulan data yang tidak kukuh dan boleh dipersoalkan secara saintifik terhadap unjuran kematian di India,” menurut kenyataan Kementerian Kesihatan pada Khamis.Negara itu setakat ini melaporkan kira-kira 524,000 kematian akibat wabak itu. Sebelum laporan WHO, anggaran antarabangsa lain juga mendapati jumlah kematian COVID-19 India sangat kurang dilaporkan.Satu kajian diterbitkan jurnal kesihatan Lancet baru-baru ini mencatatkan angka kematian akibat COVID-19 mencecah 18.2 juta pada akhir 2021 manakala angka rasmi adalah kira-kira 5.9 juta.Korban melibatkan masyarakat India dalam kajian jurnal itu adalah lebih empat juta, angka yang disifatkan kementerian kesihatan India sebagai “spekulatif”.


Garis panduan tak mampu henti salah guna peraturan SOP, kata LFL

Kumpulan hak asasi Lawyers for Liberty (LFL) hari ini mempersoalkan kompaun RM10,000 terhadap pelanggar SOP Covid-19 kerana hukuman di bawah Ordinan Darurat (Pencegahan dan Pengawalan Penyakit Berjangkit (pindaan 2021) masih lagi boleh disalahguna walaupun garis panduan telah diumumkan menteri Takiyuddin Hassan minggu lalu.LFL dalam kenyataannya, turut berkata mereka yang diberikan saman bagi kesalahan gagal memakai pelitup muka dan penjarakan fizikal masih lagi mengikut “budi bicara pegawai penguatkuasa.“Mereka boleh hadapi kompaun maksimum RM1,500, satu jumlah yang lebih tinggi dari gaji minimum di negara ini,” kata koordinator LFL Zaid Malek.“Proses rayuan pun tak dapat membantu mereka kerana ia hanya mewujudkan birokrasi-birokrasi yang tidak diperlukan dan turut memungkinkan salah laku pengurusan.“Hal ini menjadi lebih parah apabila kategori-kategori dalam senarai kesalahan tidak mempunyai makna yang jelas dan boleh menyebabkan salah faham dan pelaksanaan yang tidak konsisten.Takiyuddin dalam sebuah sidang akhbar pada 17 Mac lalu menetapkan Garis Panduan Penetapan Nilai Tawaran Kompaun dan Kadar Pengurangan Kompaun Di Bawah Akta 342 Dan Peraturan-peraturan Di Bawahnya yang sudah pun berkuatkuasa.Takiyuddin berkata di bawah Garis Panduan itu kesalahan ditetapkan dengan tiga kategori iaitu tinggi, sederhana dan normal, dan nilai kompaun sewajarnya dikenakan adalah mengikut kategori.Menteri di Jabatan Perdana Menteri (Parlimen dan Undang-Undang) Takiyuddin Hassan berkata, individu atau syarikat yang dikenakan kompaun tertentu di bawah Akta 342 dan sekiranya membayar dalam tempoh seminggu atau dari hari pertama hingga hari ketujuh dari tarikh kompaun dikeluarkan, secara automatik mendapat diskaun 50%.Zaid berkata mereka yang menerima saman dan telah membayar kompaun dengan jumlah kompaun yang termaktub dalam SOP telah pun memiliki masalah kewangan.“Garis panduan diumumkan oleh menteri undang-undang pada 17 Mac, tiga minggu selepas ordinan diwartakan dan seminggu selepas ia dikuatkuasa adalah satu bukti yang tak dapat ditolak bahawa ia dikuatkuasa tanpa mempertimbang kesan terhadap orang awam ” tambahnya.Dalam kenyataan yang sama Zaid turut berkata penalti jenayah harus seimbang dengan kesalahan yang dilakukan.“Malang sekali menteri undang-undang, walaupun memiliki latar belakang undang-undang dan mempunyai akses ke pejabat peguam negara memilih untuk mengabaikan prinsip utama ini mengenai keseimbangan hukuman.“Kami gesa kerajaan untuk hentikan pelaksanaan peraturan yang tidak efektif dan kurang jelas sehingga menyukarkan orang awam. Ketika kita berusaha untuk mematuhi SOP, penalti sedemikian harus setimpal dengan kesalahan dan sekirangnya gagal ia secara langsung telah mengabaikan Perlembagaan Persekutuan,” jelas Zaid lagi.


Tumpu perangi Covid-19, kata GPS, PAS ketika suhu politik meningkat dalam negara

Gabungan Parti Sarawak (GPS) dan PAS hari ini menggesa semua pihak meletakkan fokus utama menguruskan pandemik Covid-19 yang melanda negara ketika ini susulan suhu politik yang panas akibat keputusan Majlis Kerja Tertinggi Umno yang menarik sokongan terhadap Perdana Menteri Muhyiddin Yassin.Dalam dua kenyataan berasingan, kedua-dua parti itu senada dan turut mengalu-alukan pelantikan Ismail Sabri Yaakob sebagai timbalan perdana menteri dan Hishammuddin Hussein sebagai menteri kanan luar negeri.“Pelantikan kedua-dua mereka amat tepat pada masanya mengambil kira suasana politik negara yang agak panas ketika ini.“Ia juga diharap dapat mengembalikan semula tumpuan semua pihak kepada isu lebih utama iaitu kebajikan, kesejahteraan dan keselamatan rakyat selain pemulihan ekonomi negara ketika kita semua sedang bergelut dengan pandemik Covid-19,” kata GPS dalam kenyataannya hari ini.Dalam pada itu, PAS berkata pihaknya konsisten menyeru pemimpin dan rakyat meletakkan fokus utama negara untuk menguruskan pandemik Covid-19 ketika ini.“PAS juga menyeru rakyat keseluruhannya mesti bersama-sama mendukung Pelan Pemulihan Negara (PPN) yang sedang dilaksanakan kerajaan.”Pelantikan Ismail dan Hishammuddin diumumkan Pejabat Perdana Menteri (PMO) semalam berkuat kuasa serta-merta.Pelantikan Ismail mengisi kekosongan jawatan kedua tertinggi dalam pentadbiran sejak kerajaan Perikatan Nasional (PN) mengambil alih pentadbiran selepas kejatuhan kerajaan Pakatan Harapan (PH) yang diketuai Dr Mahathir Mohamad.Hishammuddin juga turut menyertai tiga lagi menteri kanan: Mohamed Azmin Ali, Radzi Jidin dan Fadillah Yusof.


Shafee yakin dengan petisyen Najib kepada badan PBB

Peguam Najib Razak berkata petisyen yang dibuat bekas perdana menteri itu dalam usahanya mendapatkan kebebasan melalui campur tangan badan PBB berbeza dengan apa yang pernah dilakukan oleh Presiden PKR Anwar Ibrahim kira-kira tujuh tahun lalu, di mana keputusan badan dunia itu ditolak oleh kerajaan yang diterajui oleh Najib ketika itu.
Bercakap kepada MalaysiaNow di luar sidang media berhubung petisyen Najib kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Sewenang-wenangnya (UNWGAD), Shafee berkata prosedur yang dibuat oleh Anwar tidak lengkap.
Pada 2015, UNWGAD berkata pemenjaraan Anwar adalah "sewenang-wenangnya dan tidak sah" dan menggesa supaya beliau dibebaskan.
Namun, Putrajaya menyifatkan gesaan itu sebagai tidak berasas, mengatakan bahawa pemenjaraan Anwar bukan bersifat politik dan beliau diberi layanan yang sama seperti banduan lain.
"Selepas perbicaraan yang adil dan panjang selama enam tahun setengah, beliau disabitkan atas kesalahan itu.
“Anwar kini sedang menjalani hukuman di penjara, bukan pengasingan, dan sedang diberikan kemudahan dan rawatan perubatan yang sewajarnya.
"Oleh itu, pendapat UNWGAD yang menggesa agar Anwar dibebaskan segera adalah tidak berasas," kata Wisma Putra dalam satu kenyataan.
Dalam pada itu, Shafee berkata dalam kes Anwar ada perkara yang “lucu”, dan atas sebab itu, saranan dan pandangan UNWGAD tidak perlu dipatuhi atau diikuti di sisi undang-undang.
Berbeza dengan Najib, katanya, pandangan oleh badan antarabangsa itu boleh digunakan oleh kerajaan melalui Kabinet.
"Kerajaan boleh dinasihatkan melalui mesyuarat Kabinet.
"Peguam negara juga boleh nasihat sama ada untuk dibebaskan atau diberi perbicaraan semula," katanya kepada MalaysiaNow.
Terdahulu, Shafee mengumumkan Najib yang kini sedang menjalani hukuman 12 tahun penjara memohon panel UNWGAD, yang terdiri daripada lima pakar keadilan antarabangsa memohon pembebasan atau perbicaraan semula, menyifatkan perbicaraan rayuan Mahkamah Persekutuan tahun lepas "mempunyai kecacatan serius dan bertentangan dengan peraturan keadilan antarabangsa".
Ketika ditanya, sama ada dengan dia menghantar petisyen akan memberikan peluang lebih cerah kepada Najib untuk dibebaskan, Shafee berkata bukan sahaja dibebaskan tetapi kedua-duanya.
"Bebas dan perbicaraan semula.
"Jadi jika tanya saya, adakah ianya remedi yang berkesan? Ya."
Mengulas lanjut, Shafee berkata UNWGAD tidak boleh menolak daripada membaca dan menyemak petisyen yang dihantar bersama-sama dengan dokumen yang disertakan.
Bagaimanapun, mereka boleh memberikan ulasan dan pandangan mengapa sesuatu kes itu tidak perlu dilanjutkan atau diberi perbicaraan semula.
Katanya, beliau juga membayangkan badan itu akan memberi maklum balas dalam tempoh masa yang singkat memandangkan dokumen-dokumen yang dihantar sudah pun diterima pada hari ini, sekitar tengah hari tadi.
Menurut Shafee, panel lima pakar perundangan dan keadilan itu bersidang sebanyak tiga kali setahun.
Bagi persidangan kali pertama tahun 2023 dijangka berlaku dalam masa terdekat.
Ini bermakna, katanya, mereka sedang memproses dokumen-dokumen tersebut.
Sekiranya sudah mencapai keputusan, maklumbalas itu akan dihantar kepada kerajaan Malaysia melalui pegawai-pegawai diplomatik, kebiasaannya di Wisma Putra.
"Ianya dalam masa beberapa bulan, tengoklah berapa cepat mereka buat keputusan."


Sukar untuk PKR pertahankan Setiawangsa, kata penganalisis

Penganalisis berkata penyandang kerusi Parlimen Setiawangsa, Nik Nazmi Nik Ahmad akan berdepan kesukaran untuk mempertahankan kerusi itu pada Pilihan Raya Umum ke-15 (PRU15) ketika tiada lagi isu besar yang boleh dimanipulasi untuk memenangi hati pengundi.
PKR mengumumkan naib presidennya itu sebagai calon untuk mempertahankan Setiawangsa, manakala Barisan Nasional (BN) mengumumkan ketua Umno bahagian Setiawangsa, Izzudin Ishak sebagai calon.
Sementara Perikatan Nasional (PN) mempertaruhkan  Nurul Fadzilah Kamaluddin yang juga Srikandi Muda Bersatu sebagai calon di kerusi itu.
Penganalisis politik Universiti Teknologi Malaysia, Mazlan Ali berkata, meskipun ia merupakan kerusi bandar, Setiawangsa merupakan kubu kuat Umno.
"Ketika PRU14, undi tentera beralih kepada Pakatan Harapan (PH) dan ada arus menolak BN ketika itu, antaranya disebabkan 1MDB.
"Namun untuk PRU15, peluang PH untuk mempertahankan kerusi ini 50-50, bergantung kepada isu yang sedang dimainkan," katanya kepada MalaysiaNow.
Faktor undi tentera memainkan peranan besar di Setiawangsa, dengan anggaran 25,000 pengundi daripada 72,136 pengundi.
Menurut Mazlan, undi tentera dijangka beralih kepada BN atau PN.
Sejak diwujudkan pada 2004, kerusi Setiawangsa pertama kali jatuh ke tangan pembangkang pada PRU14 lalu.
Nik Nazmi mendapat 34,471 undi, menewaskan bekas menteri wilayah, Zulhasnan Rafique yang memperoleh 20,099 undi.
Calon PAS Ubaid Abdul Akla hanya menerima 6,282 undi.
Ditanya mengenai kebarangkalian isu skandal kapal pesisir tempur (LCS) mampu mempengaruhi undi tentera, Mazlan menjelaskan pihak veteran akan mudah terpengaruh dengan pendedahan isu itu namun bagi anggota yang masih berkhidmat, ia dijangka tidak akan membawa kesan besar.
"Kebiasaannya, mereka masih dalam 'mood' taat kepada pemerintah, dan tiada sentimen politik. Sentimen anti kerajaan sukar hendak mempengaruhi mereka kecuali PRU lepas.
"Impak pentadbiran PH 22 bulan juga menyebabkan polis dan tentera marah.
“Pada PRN Melaka, mereka tidak beri undi kepada PH, sebaliknya kepada PN," katanya merujuk kepada keputusan kerusi Dewan Undangan Negeri Sungai Udang yang dimenangi oleh calon PN.
Isu LCS menggamit perhatian negara beberapa bulan lalu yang menyaksikan berbilion duit kerajaan diperuntukkan namun kapal tersebut gagal disiapkan oleh Boustead selaku kontraktor.
Zulhasnan, bekas duta Malaysia ke Amerika Syarikat dipanggil menggantikan penyandang, Ahmad Fauzi pada PRU14.
Berbekalkan latar belakang sebagai bekas pegawai tentera, pencalonan Zulhasnan ketika itu diharap dapat mengekalkan undi tentera kepada BN namun percaturan itu ternyata gagal.
Sementara itu, tinjauan di media sosial mendapati rata-rata penduduk Setiawangsa menyuarakan ketidakpuasan hati berhubung keadaan jalan raya, selain bekalan air yang terputus sebelum ini.
Seorang pengundi Setiawangsa yang bakal mengundi buat pertama kali, Sadiq Rosli berkata, dia ingin melihat perubahan di tempatnya kerana penyandang, Nik Nazmi dilihat tidak boleh menyelesaikan isu membabitkan mutu jalan raya di kawasan itu.
"Dari segi kemasyarakatan, sukar hendak tengok muka dia (Nik Nazmi). Dia banyak pergi ke kawasan Setapak.
"Izzudin pula memang orang sini. Saya selesa dengan calon tempatan," katanya.
Meskipun Izzudin ialah calon yang lebih berusia, katanya dia tidak memandang umur sebagai faktor.
"Calon muda pun, kalau saya tak kenal, macam mana hendak undi dia?" katanya yang menetap di AU3 Keramat Wangsa itu.


Pertubuhan Maritim Antarabangsa kutuk ujian peluru berpandu Korea Utara

Pertubuhan Maritim Antarabangsa (IMO) buat kali pertama menerima pakai resolusi mengutuk sekeras-kerasnya ujian peluru berpandu Korea Utara, lapor Agensi Berita Yonhap.
Resolusi yang diterima pakai pada sesi ke-107 Jawatankuasa Keselamatan Maritim (MSC) IMO di London pada Rabu (waktu tempatan) itu, mengecam pelancaran yang dilihat sebagai ancaman serius terhadap keselamatan pelayaran antarabangsa dan menggesa negara itu supaya mematuhi peraturan  sewajarnya, termasuk memberi notis awal sebelum sebarang ujian peluru berpandu dijalankan.
Dalam satu kenyataan akhbar, Kementerian Luar Korea Selatan menegaskan bahawa ia kali pertama jawatankuasa yang mengendalikan isu keselamatan maritim menerima pakai resolusi mengenai provokasi peluru berpandu Korea Utara walaupun telah mengecam ujian itu sebelum ini.
Korea Utara telah meningkatkan serangan baru-baru ini dengan melancarkan apa yang didakwanya sebagai "kenderaan pelancar angkasa lepas" yang membawa satelit peninjau tentera awal minggu ini.
Menurut kementerian itu, dokumen rasmi yang diterima pakai oleh IMO diklasifikasikan sebagai resolusi, pekeliling dan keputusan, dengan resolusi dianggap sebagai cadangan paling berkuasa kepada negara anggotanya.
Sebelum ini, pada 1998, 2006 dan 2016, MSC menerima pakai pekeliling yang menyatakan kebimbangan terhadap pelancaran peluru berpandu Pyongyang yang berterusan tanpa pemberitahuan terlebih dahulu kepada IMO.
Resolusi itu tidak mengikat di sisi undang-undang tetapi menawarkan cadangan mengenai hal ehwal maritim sebagai garis panduan kepada negara anggota IMO, sekali gus meningkatkan tekanan masyarakat antarabangsa terhadap Korea Utara.
IMO yang beribu pejabat di London ialah agensi khusus Pertubuhan Bangsa-Bangsa Bersatu (PBB) yang bertanggungjawab mengawal selia laluan perkapalan.


Ketua PBB kutuk keganasan yang semakin meningkat di Tebing Barat

Setiausaha Agung Pertubuhan Bangsa-Bangsa Bersatu (PBB) Antonio Guterres menyuarakan kebimbangannya terhadap keganasan di Tebing Barat sejak kebelakangan ini, lapor Anadolu Agency (AA).
Guterres "sangat bimbang terhadap keganasan yang semakin meningkat di Tebing Barat yang diduduki, mengutuk sekeras-kerasnya tindakan keganasan di Huwara dekat Nablus dan menggesa supaya semua pelaku dikenakan tindakan," kata jurucakapnya Stephane Dujarric pada taklimat akhbar pada Isnin .
Berpuluh-puluh peneroka Israel menyerang bandar Huwara pada Ahad dan membakar beberapa rumah dan kenderaan Palestin. Seorang warga Palestin terbunuh dalam serangan itu.
Keganasan itu menyusuli pembunuhan dua peneroka Israel dalam tembakan di bandar itu. Selain itu, Jabatan Negara AS berkata seorang lagi penduduk Israel warga Amerika terbunuh pada Isnin.
"Tidak ada kewajaran untuk melakukan keganasan, mahupun pembakaran dan tindakan membalas dendam terhadap orang awam. Pasukan keselamatan mempunyai tanggungjawab untuk menjaga keselamatan dan menghalang individu daripada bertindak sendiri," kata Dujarric bagi pihak Guterres.
Keganasan semakin meningkat di seluruh wilayah yang diduduki sejak beberapa minggu kebelakangan ini di tengah-tengah serbuan berulang kali tentera Israel di bandar-bandar Palestin.
Menurut angka Palestin, sekurang-kurangnya 62 rakyat Palestin terbunuh oleh serangan Israel sejak awal tahun ini. Dua belas warga Israel turut terbunuh dalam serangan oleh rakyat Palestin dalam tempoh yang sama.


Aaron-Wooi Yik mara ke separuh akhir selepas kalahkan pasangan Indonesia

Pasangan regu lelaki badminton negara Aaron Chia-Soh Wooi Yik berjaya melangkah mara ke peringkat separuh akhir dengan penuh bergaya apabila mereka mengejutkan pilihan pertama dari Indonesia, Kevin Sanjaya Sukamuljo-Marcus Fernaldi Gideon di Olimpik Tokyo di Tokyo, hari ini.Aaron-Wooi Yik, pilihan kesembilan temasya sukan, dilihat jelas bekerja keras menyerang pasangan Indonesia itu untuk menewaskan mereka dengan straight sets, 21-14, 21-17, dalam masa hanya 33 minit di gelanggang Musashino Forest Sport Plaza.Apa yang lebih menarik adalah kenyataan bahawa ini merupakan kemenangan pertama Aaron-Wooi Yi keatas pasangan Indonesia itu selepas lapan perlawanan sebelum ini, sejak pertembungan pertama mereka dalam Terbuka Malaysia 2018.


Sebutan semula kes Editor Sarawak Report atas tuduhan fitnah 25 Jun ini

Mahkamah Majistret di sini menetapkan 25 Jun ini bagi sebutan semula kes Editor Sarawak Report Clare Rewcastle-Brown yang berdepan pertuduhan memfitnah Sultanah Terengganu Sultanah Nur Zahirah.
Majistret Noor Mazrinie Mahmood menetapkan tarikh tersebut pada prosiding sebutan kes itu yang dihadiri Timbalan Pendakwa Raya Nur Amalina Najwa Mohd Ali.
Tiada peguam yang mewakili Rewcastle-Brown hadir pada prosiding hari ini.
Pada 23 September 2021, Rewcastle-Brown didakwa di Mahkamah Majistret di sini, secara tanpa kehadirannya atas pertuduhan mengeluarkan kenyataan berunsur fitnah terhadap Sultanah Nur Zahirah melalui buku “The Sarawak Report - The Inside Story of the 1MDB Expose”.
Pertuduhan itu mengikut Seksyen 500 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.
Dalam prosiding di Mahkamah Tinggi di Kuala Lumpur pada 15 Mei lalu, peguam Guok Ngek Seong yang mewakili Rewcastle-Brown memohon supaya kes tersebut dipindahkan ke Mahkamah Tinggi Kuala Lumpur.
Permohonan itu telah didengar di hadapan Hakim K. Muniandy dan keputusan sama ada membenarkan permohonan Rewcastle-Brown atau tidak ditetapkan pada 21 Jun ini.


Najib terima RM2.08 bilion dalam masa 2 bulan, kata saksi

Seorang pegawai bank hari ini memberitahu Mahkamah Tinggi Kuala Lumpur bahawa, wang berjumlah RM2.08 bilion dimasukkan ke dalam akaun peribadi AmIslamic Bank Najib Razak menerusi sembilan transaksi pada 2013.
Pengurus Ambank (M) Berhad Jalan Raja Chulan R Uma Devi, 43, berkata berdasarkan penyata akaun berakhir 694, kesemua transaksi itu berlaku pada Mac dan April 2013.
Beliau berkata demikian ketika membacakan pernyataan saksinya, semasa pemeriksaan utama oleh timbalan pendakwa raya Najwa Bistamam, pada perbicaraan kes rasuah dan pengubahan wang haram dihadapi Najib membabitkan dana RM2.3 bilion milik 1Malaysia Development Berhad (1MDB).
Saksi pendakwaan ke-37 itu berkata sejumlah RM465 juta di masukkan ke dalam akaun tertuduh (Najib) pada 22 Mac 2013 menerusi tiga transaksi.
“Pada 26 Mac 2013, sejumlah RM188,001,963.02 dimasukkan ke dalam dalam akaun Najib. Selain itu, pada 28 Mac tahun sama, sejumlah RM369,974,962.98 dimasukkan menerusi dua transaksi,” kata Uma Devi.
Beliau berkata sejumlah RM1,058,500,000 dimasukkan dalam akaun Najib pada 8, 9 dan 10 Apil 2013 menerusi tiga transaksi.
Saksi berkata, kesemua sembilan transaksi itu adalah berjumlah RM2,081,476,926.
Dalam penyataan pembukaan pada 2019, timbalan pendakwa raya kanan Gopal Sri Ram berkata antara 21 Mac 2013 dan 10 April 2013, Tanore (syarikat dipercayai milik ahli perniagaan dalam buruan Low Taek Jho atau Jho Low) memindahkan AS$681 juta ke akaun tertuduh.
Sri Ram berkata mengikut mata wang Malaysia, ia berjumlah RM2,081,471,926 dan jumlah wang itu menjadi perkara utama dalam pertuduhan ketiga dihadapi Najib.
Dalam prosiding hari ini, mahkamah juga diberitahu bahawa RM2,034,350,000 dikeluarkan dari akaun Najib antara 2 Ogos 2013 dan 23 Ogos 2013, menerusi lima transaksi.
Sebelum ini, Sri Ram juga memberitahu mahkamah bahawa tertuduh memindahkan sejumlah RM2,034,350,000 ke Tanore Singapore dan baki RM22,649,000 digunakan untuk membayar empat entiti dan seorang individu.
Dalam penyataan pembukaannya, beliau berkata pihak pendakwaan akan membuktikan kesemua pembayaran itu memberi manfaat kepada tertuduh.
Sementara itu, ditanya Najwa sama ada kad ATM diberikan kepada pemegang akaun berakhir nombor 694, saksi berkata “no ATM card was granted as per record,”.
Uma Devi juga berkata beberapa syarikat, individu, parti dan entiti menerima cek daripada Najib sepanjang 2012.
Antaranya, bekas timbalan menteri di Jabatan Perdana Menteri T Murugiah yang menerima RM100,000, Barisan Nasional Negeri Selangor (RM400,000), Badan Perhubungan Umno Pahang (RM760,000) dan Salt Media Consultancy Sdn Bhd berjumlah RM49,000.
Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung esok.


Muhyiddin kecam Anwar kerana mahu berunding dengan China berhubung wilayah Malaysia

Pengerusi Perikatan Nasional (PN) Muhyiddin Yassin mengecam kenyataan Anwar Ibrahim yang menyatakan keterbukaan Malaysia untuk berunding dengan China berhubung kebimbangan mengenai aktiviti cari gali oleh Petronas di Laut China Selatan, dengan mengatakan ia mengundang risiko ancaman kedaulatan negara.
“Kenyataan ini adalah cuai dan tidak sepatutnya dikeluarkan oleh seorang perdana menteri.
“Implikasi kenyataan ini secara tidak langsung telah memperakui tuntutan negara China terhadap kawasan yang sudah sah merupakan wilayah Malaysia yang mesti dipertahankan,” kata bekas perdana menteri itu.
Anwar dalam ucapannya di Dewan Rakyat mengenai lawatan rasminya ke China baru-baru ini berkata Petronas akan meneruskan aktivitinya di kawasan itu.
Beliau juga berkata Malaysia terbuka kepada rundingan dengan Beijing berhubung kebimbangan negara tembok besar itu.
“Kalau China merasakan ini hak mereka, kita boleh buka untuk rundingan,” katanya.
Muhyiddin berkata hak wilayah Malaysia tidak terbuka untuk rundingan "walaupun ia dituntut oleh China".
Beliau berkata walaupun Kuala Lumpur mengiktiraf China sebagai kuasa ekonomi global, namun ia tidak bermakna “kedaulatan Malaysia boleh dikompromi”.
“Malaysia mesti tegas mempertahankan kedaulatan wilayah dan keselamatan negara bagi melindungi hak dan tuntutan wilayah negara.
“Kenyataan perdana mentari tentang keterbukaan Malaysia untuk berunding ke atas hak wilayahnya telah mengundang risiko ancaman kedaulatan negara,” katanya, sambil menambah kenyataan Anwar adalah sangat lemah, tidak bertanggungjawab dan kelihatan seperti “menggadai maruah dan kedaulatan negara kepada kuasa asing”.
Petronas beroperasi dalam zon ekonomi eksklusif (EEZ), yang sebahagiannya dituntut oleh China sebagai wilayahnya berdasarkan apa yang dipanggil sebagai "nine-dash line".
Pada 2016, Mahkamah Tribunal Timbang Tara Tetap yang berpangkalan di The Hague memutuskan bahawa “nine-dash line” di kawasan laut berkenaan tidak mempunyai asas perundangan.
Malaysia dan China adalah antara tujuh negara di sekitar Laut China Selatan yang telah membuat tuntutan wilayah.
Negara lain ialah Brunei, Taiwan, Indonesia, Filipina, dan Vietnam.
China menghantar aset ketenteraannya di kawasan itu dalam satu langkah untuk menyokong tuntutan wilayahnya ke atas seluruh Laut China Selatan.
Muhyiddin berkata Anwar mengundang risiko kedaulatan wilayah Malaysia dengan mengulangi dakwaan China bahawa kehadiran tenteranya adalah di "perairan antarabangsa".
Beliau berkata negara anggota Asean masih belum mencapai sebarang konsensus mengenai tuntutan bercanggah di Laut China Selatan, tetapi menolak “nine-dash line” yang dituntut Beijing.
“Mengenai tuntutan bertindih, sebarang perbincangan mesti dibuat selaras dengan Konsensus Asean dan South China Sea Code of Conduct,” kata Muhyiddin.


Kes harian lepasi 3,200 jangkitan, 2 lagi terkorban

3,264 kes baru Covid-19 direkodkan semalam menjadikan jumlah keseluruhan sebanyak 4,595,974 kes.
Sebanyak 2,703 pesakit turut dilaporkan sembuh, menjadikan jumlah keseluruhan kes sembuh sebanyak 4,524,281.
Ketika ini, 35,882 kes aktif direkodkan, dengan 34,659 atau 96.6% daripadanya sedang menjalani kuarantin kendiri.
Dalam pada itu, 24 (0.1%) kes kini berada di pusat kuarantin sementara 1,156 (3.2%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 43 kes dan 26 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.9% dengan kes Covid-19 merangkumi 10.4%.
Dua lagi kematian dilaporkan menjadikan kes keseluruhan sebanyak 35,811 orang.


Laporan audit dapati hartanah pelaburan PMINT tidak diurus dengan cekap

Hartanah pelaburan Perbadanan Memajukan Iktisad Negeri Terengganu (PMINT) tidak diuruskan dengan cekap dan berkesan sehingga menyebabkan berlaku kehilangan hasil, menurut Laporan Ketua Audit Negara (LKAN) Tahun 2019 Siri 2.Laporan yang dikeluarkan hari ini turut mendedahkan bahawa meskipun aspek prestasi aktiviti, peratus penyewaan berbanding lot tersedia menunjukkan trend peningkatan dari 2017 hingga 2020, namun sasaran hasil sewaan masih tidak dapat dicapai.“Pengurusan aktiviti pelaburan PMINT tidak cekap kerana terdapat kelemahan dalam aspek penguatkuasaan terhadap tunggakan hasil dan berlaku kehilangan hasil sewaan yang berpunca daripada kegagalan perbadanan itu menguatkuasakan klausa perjanjian mengenai kajian semula kadar sewa,” menurut LKAN Tahun 2019 Siri 2 yang dibentangkan di Dewan Undangan Negeri (DUN) Terenggamu.“PMINT juga menanggung kerugian daripada pelaburan projek usaha sama di Paya Bunga (PB) Plaza,” menurut laporan itu.Dalam pada itu laporan berkenaan juga menyebut bahawa pelaksanaan program kemasyarakatan dan projek kecil pembangunan DUN yang dilaksanakan di pejabat daerah Kuala Terengganu, Besut dan Hulu Terengganu adalah memuaskan daripada aspek pelaksanaan projek kecil pembangunan berbanding sasaran. Bagaimanapun laporan tersebut menyatakan, tidak dapat ditentukan sama ada program atau projek yang dilaksanakan telah memenuhi keperluan rakyat seperti yang dihasratkan kerana tiada mekanisme atau indikator tertentu diwujudkan bagi menilai pencapaian keberhasilan program atau projek tersebut. “Aspek pengurusan pula masih mempunyai kelemahan seperti pelaksanaan program yang tidak selari dengan Garis Panduan DUN, ada pembekalan/projek yang tidak dibekalkan sepenuhnya/tidak mengikut spesifikasi serta berlaku ketirisan wang awam yang disebabkan oleh tuntutan palsu,” menurut laporan itu.Untuk membaiki kelematan yang dilaporkan itu, Jabatan Audit Negara mengemukakan tiga syor masing-masing terhadap pengurusan hartanah pelaburan PMINT, program kemasyarakatan dan projek kecil pembangunan DUN.


PBB adakan sidang tergempar bincang pengilhakan Rusia ke atas wilayah Ukraine

Perhimpunan Agung Pertubuhan Bangsa-Bangsa Bersatu (PBB) mengadakan sidang tergempar pada Isnin bagi membincangkan referendum "haram" yang disokong Moscow untuk menggabungkan bahagian timur Ukraine, dengan utusan Kyiv menuduh Rusia sebagai "negara pengganas", beberapa jam selepas ia melakukan serangan maut di seluruh negaranya yang membunuh sekurang-kurangnya 14 orang awam.
“Seluruh dunia sekali lagi melihat wajah sebenar negara pengganas yang membunuh rakyat kita," lapor Agensi Anadolu, memetik duta PBB untuk Ukraine Sergiy Kyslytsya pada Perhimpunan Agung PBB.
''Menyasarkan orang awam secara sengaja adalah jenayah perang. Dengan melancarkan serangan peluru berpandu ke atas orang awam yang tidur di rumah, mereka yang dalam perjalanan ke tempat kerja, kanak-kanak bergerak ke sekolah, Rusia telah membuktikan sekali lagi bahawa ia adalah negara pengganas yang mesti dihalang dengan cara yang paling tegas," kata Kyslytsya.
Beliau berkata pengilhakan haram Rusia ke atas wilayah Ukraine menimbulkan "ancaman" ke atas PBB, dan masyarakat antarabangsa perlu mempertahankan prinsip Piagam PBB.
''Kita kini berada di titik kritis sama ada PBB akan memulihkan kredibilitinya atau ia akhirnya akan gagal. Dan jika gagal kita tidak harus menyalahkan sesiapa kecuali diri kita sendiri,” katanya.
Utusan PBB Rusia, Vassily Nebenzia, menganggap  pertemuan itu sebagai "terlalu dipolitikkan" sambil menambah ia dijalankan secara khusus untuk mempromosikan naratif anti-Rusia.
Nebenzia menuduh Nato meningkatkan konflik dan berkata Rusia sebenarnya berhadapan dengan Nato di Ukraine.
Beliau berkata Ukraine digunakan sebagai "tapak ujian untuk senjata Nato" dan proksi perperangannya dengan Rusia.
Perhimpunan Agung dijangka mengundi draf resolusi minggu ini yang mengutuk referendum "haram" yang disokong Moscow untuk menggabungkan bahagian timur Ukraine - Donetsk, Luhansk, Zaporizhzhia dan Kherson yang melanggar undang-undang antarabangsa.
Resolusi yang dirangka Kesatuan Eropah dan ditaja bersama Türkiye itu meminta badan dunia itu menimbang untuk mengasingkan Rusia daripada masyarakat antarabangsa, jika diterima pakai.
Rusia meminta undi sulit untuk undian resolusi itu namun, Perhimpunan Agung PBB menolak permintaan itu dengan 107 undi menyokong.
Tiga belas negara mengundi menentang mengadakan undian awam mengenai draf resolusi itu manakala 39 negara berkecuali.
Rusia dan China tidak mengundi, bersama beberapa lagi negara lain.
"Ini satu lagi langkah ke arah perpecahan yang lebih besar yang kami yakin bukanlah diingini majoriti negara yang wakilnya berkumpul di dewan ini," kata Nebenzia.
Draf resolusi Perhimpunan Agung PBB meminta semua negara dan pertubuhan antarabangsa supaya tidak mengiktiraf perubahan yang dibuat Rusia di empat wilayah di timur Ukraine serta menuntut Rusia segera membatalkan keputusannya itu tanpa syarat.